Vladimir Lenin - Wikipedia, entziklopedia askea.\n(«Lenin» orritik birbideratua)\nVladimir Ilitx Ulianov, Lenin (errusieraz: Влади́мир Ильи́ч Улья́нов (Ле́нин); Simbirsk, 1870eko apirilaren 22agreg./apirilaren 10ajul. – Gorki Leninskiye, 1924ko urtarrilaren 21a) errusiar iraultzailea, boltxevike alderdiaren burua, Sobietar Batasunaren lehen idazkari nagusia, eta Leninismo ideologiaren sortzailea izan zen.\n1923ko uztailaren 17a - 1924ko urtarrilaren 21a - Lev Borisovitx Kamenev →\nChairman of the Council of People's Commissars (en)\n1923ko uztailaren 6a - 1924ko urtarrilaren 21a - Alexei Ivanovitx Rikov →\n1919ko martxoaren 25a - 1924ko urtarrilaren 21a\n1917ko azaroaren 29a (juliotar egutegia) - 1919ko martxoaren 25a\n1917ko urriaren 27a (juliotar egutegia) - 1924ko urtarrilaren 21a - Alexei Ivanovitx Rikov →\nUlianovsk, 1870eko apirilaren 22a\nBolshiye Gorki (en) , 1924ko urtarrilaren 21a (53 urte)\nNadezhda Krupskaia (1898 - 1924ko urtarrilaren 21a)\nKazan Imperial University (en) 1888) : zuzenbide (jakintza)\nFaculty of Law, Saint Petersburg State University (en)\n(1890 - law degree (en) : zuzenbide (jakintza)\npolitikaria, iraultzailea, idazlea, ekonomialaria, abokatua, kazetaria, filosofoa eta Politikari teorikoa\nImperialism, the Highest Stage of Capitalism (en)\nKarl Marx, Friedrich Engels, Georgi Plekhanov, Aleksandr Herzen, Georg Wilhelm Friedrich Hegel, Karl Kautsky eta Joseph Dietzgen (en)\nЛенин, Ильин, Н. Ленин, Старик, К. Тулин eta Lenin\n"Lenin" bere ezizen iraultzaileetako bat zen. Georgi Plekhanovekiko aurkakotasuna adierazteko sortu zuela uste da, Plekhanovek Volgin ezizena erabiltzen baitzuen, Volga ibaiagatik; Ulianovek luzeagoa den eta kontrako norantzan doan Lena ibaia hartu zuen. Dena den, teoria ugari dago bere izenaren sorrerari buruz eta berak ez zuen inoiz azaldu zergatik aukeratu zuen. Batzuetan Mendebaldean "Nikolai Lenin" modura ezaguna da, baina ez zuten inoiz horrela izendatu Errusian.\n1.1 Aurreneko urteak\n1.2 Aleksandr Ulianov\n1.3 Iraultzailea, bidaiak eta erbestea\n2 Jarraitzaileentzako aholkuak\n5.1 Lan hautatuak\nSimbirsk-en jaio zen, egun Ulianovsk deritzon hirian, Volga ibaiaren ertzetan, 1870eko apirilaren 22an. Guraso Ilia Nikolaievitx Ulianov eta Maria Aleksandrovna Ulianova izan zituen. Aita estatuko administrazioko langilea izan zen, hezkuntza saileko funtzionarioa. Familiaren jatorriari begiratuta, hainbat arrazatako jendeak osatua zen: errusiarrak, mordoviarrak, kalmukiarrak, juduak, alemaniarrak eta suediarrak. Sei neba-arreba izan ziren, eta familiak errusiar eliza ortodoxoari men egiten zion. Txikitan ikasi zuen irakurtzen eta musikarako abilezia ere erakutsi zuen: zortzi urterekin bazekien pianoa jotzen; dena den, eskolan hasi eta alde batera lagako zuen zaletasun hori. Vladimirren haurtzaroa anaia nagusiaren itzalak, Alexandrerenak, markatu zuen, arlo guztietan imitatzeko eredua bilakatu zitzaion eta. Ikasle ona izan zen, ikastea oso gustuko izan zuen Vladimirrek, eta batxilergoa amaitzean berau saritzeko urrezko domina irabazi zuen.\nVladimir Ulianov Lenin 1887 inguruan\nHamazazpi urte zituenean, 1886an, aita hil egin zen, eta urte bereko maiatzean anaia nagusia, Aleksandr, atxilotu zuten. Leporatu ziotena larria zen: Errusiako tsar Alexandro III.aren aurkako atentatu saioa. Narodnaya Volya (Herriaren gogoa) alderdiko militantea zen, borroka armatua aintzat hartu zuen taldea, monarkia deuseztatuko bazuten. Atentatu saioak porrot egin ostean, ehunka atxilo izan ziren eta hamabost lagun, Tsarraren aurkako hilketa saioa leporatuta, auziperatu zituzten, tartean Aleksandr. Aurreneko epaiketa saioan ez zuen ezer aitortu nahi izan, baina ikusita auziperatu askoren egoerak txarrerako egin zezakeela, bere gain hartu zuen erantzukizun osoa. Hona alegatua:\n« Nire asmoa Errusiako zoritxarreko herritarren askapena lortzea zen. Adierazpen askatasuna ukatzen duen sistema honek, legearen barruan herriaren ongizate eta kulturaren alde lan egiten lagatzen ez duen estatu honek, ez digu beste aukerarik ematen, terrorea eta izua erabiltzea baino. Ezin diogu erregimen honi aurrez aurre inolako indarrik egin, ondo babestuta dago eta errepresiorako hamaika tresna baitauka. Hortaz, justiziaren alde zer edo zer egitekotan ezinbestean jo behar dugu terrorismora, berau baita estatuaren biolentziaren aurkako gure erantzuna, inoiz herriak askatasuna lortuko badu eskueran dugun bide bakarra. Ez naiz heriotzaren beldur, ez baitago ongizatearen alde hiltzea baino sari ederragorik. »\nUrkamendira eraman zuten. Piotr Belousov margolariaren lan batek, Bestelako bide bati ekingo diogu, Vladimir gaztearen eta amaren dolua azaltzen du. Lenin gaztea marxismoaren iturrietatik edaten hasia zen sasoi horretan, eta ikasleen protesta ekimenetan parte hartzen. Atxilotua izan zen eta Kazaneko unibertsitatetik egotzia. Bere kabuz jarraitu zuen ikasten, eta Karl Marxen Das Kapital (Kapitala) lana sakon aztertu zuen. 1889an familia Samarara aldatuko da, eta bertan Vladimirrek ildo marxistako eztabaida taldea sortu eta dinamizatu zuen; bitartean amak hamaika ahalegin egin zituen semea unibertsitatean berriro onar zezaten; ez zuen baina Kazanekoan berriro ekiterik; azkenean aukera eman zioten, dena den, San Petersburgoko unibertsitatean abokatu ikasketei eusteko eta amaitzeko (1891).\nBerriro bueltatu zen Samarara, abokatu jarduteko asmoarekin; hala ere, aurretik sortu zuen lagun talde marxistak arreta handia eskatzen zion eta berau izan zen Vladimirren benetako kezka.\nIraultzailea, bidaiak eta erbesteaAldatu\nLenin atxilotu zuteneko argazkia: 1895eko abendua.\n1893an San Petersburgera abiatuko da Lenin, eta iritsi bezain laster bertako marxistekin egingo du bat. 1885ean atxilotu zuten eta lau hilabetez preso hartu; ondoren Siberiara bidali zuten, Shushenkoye herrira. Han Georgi Plekhanov ezagutu zuen.\n1855ean Langile Klasearen Emantzipazioaren aldeko Borrokarako Batasuna sortu zuen.\n1898ko uztailean Nadezhda Krupskaya ekintzaile sozialistarekin ezkondu zen Lenin, eta hurrengo urtean The Development of Capitalism in Russia (Kapitalismoaren bilakaera Errusian) lana eman zuen argitara. 1900an, ezarri zioten erbeste-aldia amaituta, Errusian eta Europan zehar bidaiatzeari ekin zion: Zurich, Geneva, Munich, Praga, Viena, Manchester eta London hirietan izan zen. Sasoi horretan, Julius Martovekin batera, Iskra (Txinparta)egunkaria sortu zuen; gerora Martov oposizioan izango du. Artikulu nahikotxo idatzi zuen garai horretan eta izenpetzean ezizen ugari erabili zuen, Lenin edo N. Lenin delakoa ohiko bihurtu artean.\n1903an Errusiako Langileen Alderdi Sozialdemokrataren II. Kongresuan parte hartu zuen; kongresu horretan banatu ziren boltxebikeak eta mantxebikeak. Leninek Errusiako Langileen Alderdi Sozialista Demokratikoaren barruan tinko egiten zuen lan (ELASD; errusieraz РСДРП). Boltxevikeen buru egin zen alderdiaren barruan, mentxevikeekin izandako liskar batzuen ondorioz. Boltxevike berbak Gehiengoa esan nahi du; mentxevikek, Gutxiengoa. Boltxebikeek alderdian jardungo zuten militanteen kopurua murriztu nahi zuten, alegia, alderdia iraultzaile profesionalek estu zuzentzea nahi zuten. Zatiketa egina zegoen, eta Leninen 1902ko Что делать? (Zer egin?) panfletoak banaketari lagundu egin zion.\n1905eko azaroan Lenin erbestetik bueltan da, 1905eko Errusiako Iraultza babesteko. 1906an alderdiaren (ELASD) zuzendaritza batzorderako hautatu zuten. Sasoi horretan Finlandia eta Errusia zituen bizileku; Tsarren gobernuak saio iraultzailea bertan behera laga zuenean, Leninek Europarako bidea hartu zuen ostera ere, eta 1917ra arte bertan bizi izango da batik bat.\n1909an Leninek Materialismoa eta Enpirio Kritizismoa lana eman zuen argitara marxismo-leninismo ideologiaren zutabe teorikoetako bat. Europan zehar zebilen Ulianov han-hemengo biltzarretan, ekitaldietan, dena delakoetan. Garai honetan Leninek harreman estua izan ei zuen Inessa Armandekin, askok maitasunezko erlaziotzat hartu dutena.\n1914an Lehen Mundu Gerra hasi zenean, Lenin erbesteratua zegoen, eta Errusiak gatazkan esku hartzearen aurka agertu zen.\n1917an Otsaileko Iraultza sortu zenen, Errusiara itzultzea lortu zuen. 1917an boterea lortu baino hilabete batzuk lehenago "Apirileko Tesiak" idazki ospetsua idatzi zuen non Leninen ustez, iraultza nola bideratu behar zen azaltzen zuela. Uztailean, berriro ihes egin behar izan zuen, Finlandiara, boltxebikeek behin-behineko gobernuaren aurkako saio armatuak porrot egin eta gero. Urriaren hasieran, berriro ere Petrogradora itzuli zen. Urriaren 25ean, Errusia osoko Sobieten II. Kongresuak Herriaren Komisarioen Kontseiluko lehendakari izendatu zuen, eta estatu berriaren buruzagi bihurtu zen.\n1919an III. Internazionalaren edo Internazional Komunistaren (Komintern) sorrera sustatu zuen.\n1922an SESBen sorrera sustatu zuen.\n1924an hil egin zen, zenbait aploplexia-krisi izan ostean. Pixkat lehenago Leninek bere testamentu politikoa egin zuen, baina Stalinek ez zuen aintzat hartu eta gizon honek hartu zuen Sobietar Batasuneko lehendakaritza.\nIraultza prestatzen ari zela, Lenin bertan ez zegoela, aholku hauek idatzi zituen iraultzaileentzat:\n« Agintea sobietek hartzeak, gaur egun, matxinada armatua esan nahi du. Matxinada armatuari uko egiteak boltxebismoaren agindurik garrantzitsuena, "aginte osoa sobietei ematea", baztertzea adieraziko luke eta orokorrean langileen iraultzarako internazionalismo osoaren aurka jokatzea. »\nMarxek, matxinada armatuaz idaztean, iraultza guztietako irakaspenak laburtzeko Dantonen hitz batzuk aipatzen ditu: "De l´audace, encore de l´audace!" (euskaraz: kemena, kemen gehiago!). Danton iraultzarako taktiken arloan maisurik handiena izan zen. Errusiari eta 1917ko iraultzari zegokionean, ondorengoa esan zuen Leninek:\n« Hainbat lekutatik batera eraso behar da, ahalik eta lasterren, Petrograden. Erasoaldi horrek kanpotik eta barrutik irten beharko du, langile auzoetatik, Finlandiatik, Revalitik, Kronstandtetik, etab. Itsasontziteria osoa eta askoz ahaltsuagoak diren indarrak gura "guardia burgesaren" aurka (junkerrak), 15.000 edo 20.000 gizonek (beharbada gehiagok) eratua, gure "Vendée"ko tropen aurka (kosakoen zati bat), etab.\nGure hiru indar nagusiak, itsasontziteria, langileak eta unitate militarrak konbinatu behar dira, kosta ahala kosta, honako helburuak hartu eta bete ahal izateko: a), telefono zentrala; c) tren geltokiak, eta d) zubiak, lehenik.\n« Gizonik ausartenak aukeratu (gure "tropak gorenak", langile gazteak eta marinelik onenak) eta eurekin destakamentu txikiak eratu (...) garrantzi handieneko operazioetan aritzeko, esaterako:\n1. - Petrograd inguratu eta bakartu eta hiriaz jabetu ontzi, langile eta tropen eraso bateratuaz (...).\n2. - Langileen arteko gizonik onenekin fusil eta esku-bonbekin armaturiko destakamendu bat osatu etsaien "guneei" eraso egin eta inguratzeko (eskola militarrak, telefono eta telegrafo zentralak, etab.).\n3. - Elementuon agindu nagusiak honakoa izan beharko luke: hobe hil arerioari aurrera egiten utzi baino (...).\nErrusiako iraultzaren eta munduko iraultzaren garaipena bizpahiru guda egunek erabakiko dute.\n↑ (Ingelesez) Service, Robert. Lenin: A Biography. Londres: Pan ISBN 0-330-49139-3..\n↑ (Ingelesez) Lenin, V.I.. (1896–1899). The Development of Capitalism in Russia: The Process of the Formation of a Home Market for Large-Scale Industry. (Noiz kontsultatua: 2007-03-16).\n↑ Christopher Read (1905) Lenin: 81\n↑ Neil Harding, Lenin’s Political Thought (1986), p250\nGotzon Garate, Lenin eta nazioen autodeterminazio eskubidea, Mensajero, 1980.\nGotzon Garate, Leninen marxismoa: leninismoa, Mensajero, 1983.\nMarx (ezkerrean) eta Lenin-en (eskuinean) irudiak Bilboko Otxarkoaga auzoan kokatutako monumentuan.\nXabier Mendiguren Bereziartu: Lenin, kondaira eta mito, Jakin aldizkaria, 1966\nJoxe Azurmendi eta Manolo Pagola: Lenin. Ohar batzuk nazio-arazoaz, Jakin aldizkaria, 1980\n(Ingelesez) Lenin Internet Archive: Leninen bizitza, idazlanak, argazkiak, elkarrizketak...\n(Ingelesez) Lenin Internet Library\n(Ingelesez) Trotskyk Encyclopedia Britannicarako idatzi zuen Leninen gaineko artikulua\n(Ingelesez) N. K. Krupskayaren, Leninen emaztearen, oroitzapenak\n(Ingelesez) Mirrors of Moscow: Nikolai Lenin, Louise Bryant-en lana\nLenineri buruzko artikulu laburra ARGIA astekarian\nLangileriaren egitekoak egungo iraultzan (“Apirileko Tesiak")\nLangile Kontrolari buruzko dekretu proiektua\nKomisarioen Kontseiluaren Erradiograma\nKapitalismoaren bilakaera errusian\n(Ingelesez) Zer egin? (panfletoa)\n(Ingelesez) Urrats bat aurrera, bi pauso atzera\n(Ingelesez) Sozialdemokraziaren taktika bi Iraultza demokratikoan\n(Ingelesez) Herriek burujabetzarako duten eskubidea\n(Ingelesez) Inperialismoa, Kapitalismoaren maila gorena\n(Ingelesez) Estatua eta Iraultza\n(Ingelesez) Langileen Iraultza eta Kautsky arnegatua\n(Ingelesez) Leninen testamentua\n(Ingelesez) Leninek Stalini bidalitako azken gutuna\n(Ingelesez) Rosa Luxemburgi erantzuna\nJatorrizko testuak: Egilea:Vladimir Ilitx Ulianov\nAzken aldaketa 13 urtarrila 2022(e)an, 23:17(e)tan\nOrriaren azken aldaketa: 13 urtarrila 2022, 23:17.


Eskubideak, pausoz pauso II: greba egiteko eta sindikatzeko eskubideak - Justizia Administrazioa Euskadin\nGREBA ESKUBIDEA ETA SINDIKATZEKO ESKUBIDEA\nGreba egiteko eskubidea 1864. urtean onartu zen historian lehen aldiz Ingalaterran; hala ere, Europako konstituzionalismoaren baitan, ez zen bigarren mundu gerraren amaierara arte onartu (1946, Frantziako konstituzioa). Ondoren, 1948ko Giza Eskubideen Nazioarteko Aitorpenean, oinarrizko eskubidetzat jaso zen. Aldaketak, baina, berandu iritsi ziren Espainiara, eta Frankismoak iraun zuen 40 urte luzeetan greba egitea delitu larria izan zen, 1978ko Konstituzioan oinarrizko eskubidetzat onartu zen arte.\nGarbiñe Biurrun EAEko Auzitegi Nagusiko Lan-arloko salaren presidentea da, eta Lan–arloko Zuzenbidearen irakasle da Euskal Herriko Unibertsitatean. 1977 eta 1982 urteen artean Zuzenbidea ikasten ari zen Donostiako fakultatean, eta ongi gogoratzen ditu orduko langileen mugimenduak, mobilizazioak eta grebak, bai eta horien aurka Estatuak erabili zuen indarkeria bortitza ere.\nDiktadura garaian greba erregimenaren aurkako tresna gisa erabili zen\nDiktaduraren amaierako urteetan greba asko egon ziren, Tolosaldean, Goierrin, edo Bizkaiko ezkerraldean, besteak beste; garai hartan egin zen 163 egun iraun zituen Etxebarriko Banden laminazioen greba, estatu osoan oihartzun handia izan zuena (gai horren inguruko dokumentala ikus daiteke eitb-ko web atarian), edo 3.500 langile kalera atera zituen Michelingo langileen greba (1972).\nGarbiñe Biurrunek ikasle garaian ezagutu zituen Frankismoaren azken urteak eta horren osteko aldaketa garaiak; orduan, grebek eta langile mugimenduak zuten presentzia oso handia zela gogoratzen du: “Jendeak kalean adierazten zuen erregimenaren aurkako jarrera, eta horrekin lotuta, rol banaketa bat zegoen, batetik borroka politikoa zegoen eta bestetik langileena; baina azkenean, helburu berdina zuten biek. Orduko terminologian ´Huelga general revolucionaria’ deitzen zitzaion, alegia, greba orokorra ez zen bakarrik langileen eskubide zehatzak edo baldintza zehatzak defendatzeko, baizik eta iraultza egiteko”.\nHortaz, greba egitea delitu larria izan arren, gizarteak erregimenari aurre egiteko erabiltzen zuen. Erregimenaren erantzuna, berriz, “Poliziala, guztiz errepresiboa” zen, Garbiñeren hitzetan-. Horren adibide argiak dira, adibidez, Gasteizko 1976ko martxoaren 3ko gertaerak. Egun hartan, Gasteizko San Frantzisko elizan batzartuta zeuden ikasle eta langileen aurka oldartu zen polizia, eta 5 langile tiroz hil zituen.\nLangile mugimendua eta sindikatuak klandestinitatean\nEgoera hartan, langileek eta gizarte mugimenduek klandestinitatean antolatzeko moduak bilatu zituzten. Orduko egoera zein zen ulertzeko, Garbiñek testuingurua analizatu behar dela azpimarratzen du; izan ere, ezin ulertu daitezke gaur egungo eskubideak, jatorria zein den jakin gabe: “Frankismoak askatasun sindikala eta greba egiteko eskubidea ezabatu zituen, ideia zen ez zegoela langileen eta enpresa buruen arteko gatazkarik. Interesa bakarra zen: `España una unidad de destino universal´ zen, eta lan arloan ere, antzerako zerbait zen: `una unidad de destino´. Sinple esanda, definizioz, ez zen gatazkarik existitzen”. Eta egoera horretan, 1950. hamarkadaren ingurua iritsi zen, eta Espainia Nazio Batuen Erakundean (NBE) sartu zen: “Frankismoa oso luzea izan zen eta ez zen uniformea izan, hamarkada hartan NBEn sartu zen, eta EEBBkin harremanak hasi ziren; horren eraginez, erregimenak bere irudia ‘leundu’ nahi izan zuen” –aipatzen du Garbiñek, orduko langile mugimenduaren egoera zein zen azalduz- “eta ‘itxura’ egiteko, Sindikatu Bertikala eratu zuen”. Sindikatu Bertikala izendatutako erakunde hartan, Frankismoak langileak eta enpresa buruak bildu zituen arloka, baina erakundearen gaineko kontrola erabatekoa zen. Langileak sindikatu bakar hartan derrigor sindikatu behar ziren, gainerako sindikatu guztiak (CNT, UGT, ELA…) debekatuta zeuden bitartean.\nHala ere, nahiz eta guztiz mugatu eta kontrolatua egon. Garbiñek ondo gogoan du garai hartan langile mugimenduetan jarduten zuten lagunek kontatutakoa: “Oso bitxia izan zen gertatu zena, Sindikatu bertikalaren baitan, Langileen Batzordeak -alegia, Comisiones Obreras- hasi zen antolatzen. Bertan zeuden langileen artean guztiek ez zuten erregimenarekin bat egiten, hortaz, aprobetxatu egin zituzten sindikatu bertikalaren egiturak euren artean antolatzeko”.\nGreba eskubidearen onarpena eta sindikatuen legeztapena\nFrankismoaren amaierarekin aro berritzaile bati ekin zitzaion, eta 1977. urtean- Lan harremanetarako Lege Dekretua onartua zuen gobernuak. Dekretu horren bitartez greba egiteko eskubidea onartutzat eman zen eta oinarrizko araudi bat onartu zen: nola egin behar da greba, zein aurre-abisu eman behar da, zein greba dago debekatuta, zein greba dira abusuzkoak, eta abar. Ondoren, 1978. urtean, greba eskubidea herritarren oinarrizko eskubide bezala ezarri zen Konstituzioan. 1980an Langileen estatutua onartu zen – langileek eta enpresek dituzten eskubide, askatasun eta betebehar guztiak garatzen eta zehazten dira estatutuan-, eta 1985ean sindikatzeko eskubidea onartu zen.\nAro berrian sindikatuen gorakada handia eman zen\nSindikatuei klandestinitatetik ateratzeak hazkunde izugarria eragin zien, Garbiñeren hitzetan. “Jendeak sinistu zuenean benetan posible zela inolako errepresiorik gabe aritzea, hazkunde izugarria eman zen. Arlo politikoan eta lan arloan zegoen bizitasun hura, dena batera izan zen. Klandestinitatean egon ziren alderdi guztiak indartu ziren, guztiak erregimenaren aurkakoak zirelako”.\nHarrezkero aldaketa handiak egon dira, eta lan harremanak ere aldatu dira. Langileen eta enpresarien arteko auziak epaitzeko, 1989an Lan arloko Salak sortu ziren. Garbiñek, arlo horretan jardunean daramatzan urteetan, ez du epaitegietara iristen diren auzi motetan aldaketa nabarmenik ikusten.\n“Hasierako garai haietan akats asko zeuden langileen kontratuetan, gauzak ez ziren legalki ongi egiten, eta mota horretako auzi asko iristen ziren, kontratuetan akatsa zegoela eta kontratua mugagabea bihurtzeko eskatzen zuten. Renferekin lotuta, adibidez, auzi piloa egon ziren. Gero, 88an osasun publikoaren eskumenaren transferentzia gauzatu zenean, Osakidetzarekin lotutako auzi piloa ere eduki genituen, kontratuak gaizki egiten zirelako. Orain ez dira mota horretako auziak iristen; Osakidetzarekin lotutako azken auziak zehatzagoak izan dira,adibidez, Europatik etorri zen epaia, bertan esaten da nahiz eta bitarteko langile kontratua izan, kontratua amaitzerakoan urteko 20 egun ordaindu behar direla. Mota horretako auzi asko izan ditugu, baina gai hortaz zuzenki. Gaur egun apenas dago kontratuak mugagabe jotzeko auzirik”.\nLegeak aldatzen direnean, langileekin lotutako auziak iristen hasten dira\nLege berri bat indarrean sartzen denean, Legea berria denez, interpretatzeko denbora behar da, eta Garbiñek oso argi dauka une horretan hasten direla auzi berriak iristen. ”Adibidez, alarguntasun pentsioa eman zitzaienean izatezko bikoteei, hori asko interpretatu behar da: zer da elkarrekin bizitzea, nola interpretatu behar da… erretiro partziala eta errelebo kontratuak agertu zirenean ere, horrek auzi pilo bat eragin zituen. Beste adibide bat, 2012ko lan erreforma da: kaleratze kolektiboak, eta nola kendu zen aurreko espediente administratiboa eta administrazioaren baimena, auzi guztiak zuzenean jurisdikziora zetozen lan arlora. Ordura arte administrazioarekiko auzien arlora joaten ziren auzi horiek, orduz geroztik lan arlora datoz. Gainera, berritu zen legea, baldintzak eta dena, eta hor interpretatu egin behar izan zen.\nDiktadura osteko urte luzeen ostean, argi dago greba egiteak zuen konnotazio iraultzailea atzean gelditu dela; horren harira, Garbiñek, “espezializazio” antzeko bat eman dela aipatzen du, eta orain langile mugimendua batez ere lan arlora mugatzen dela uste du “nahiz eta sindikatu batzuk beste batzuk baino gehiago oraindik ere helburu politikoak ere badituzten”.\nAzken urteotan, greba egiteak zuen izaera iraultzailea sindikatuetatik beste gizarte mugimendu batzuetara lekualdatu dela dirudi, adibidez, 2018. urtean mundu osoan deitu zen emakumeen aldeko grebari erreparatzen badiogu. Inoiz, inon egin den greba orokor jendetsuena izan zen, mundu mailan jarraipen handia izan zuen, eta dagoeneko hainbat aldaketa eragin dituela ikus daiteke. Historiak erakusten digunaren arabera, Legea gizarte mugimenduen atzetik joan ohi baita.\nEskubideei buruzko informazio gehiago nahi baduzu,botoa emateko eskubideari buruzko aurreko erreportajea irakurri dezakezu.


Miren Guilló: "Plazera bada festak behatzeko modu eta bide bat, subertsiboa eta eraldaketa-bide izan daitekeena" :: Buruxkak Liburutegi digitala\nMiren Guilló: "Plazera bada festak behatzeko modu eta bide bat, subertsiboa eta eraldaketa-bide izan daitekeena"\nMiren Guilló Arakistainen (Elgoibar, 1983) “Festak, genero-harremanak eta feminismoa. Begirada teoriko eta antropologikoak, praktika sortzaileak eta plazeraren kudeaketa kolektiboak” liburua argitaratu du UEUK\nFesten ikerkuntza gogoetarako pribilegiozko leku dela diozu. Zerk bihurtzen du pribilegiozko leku?\nFestak jakintza iturri dira, festaren bidez ikasi egiten dugu. Estuki lotzen da esperientzia pertsonala eta bizipen kolektiboa. Komunitate baten (komunitate geografiko, afektibo, politiko…) une bereziak dira, lotzen (eta, tarteka, banatzen) gaituztenak, kondentsatzen diren sinboloz lepo; bertan azaleratzen dira afektuak, aliantzak, konplizitateak, eta baita gatazkak, minak edota aldarrikapenak ere; sarri, egunerokotasunean horren latente ez dauden prozesuak ere azaleratzen baitira. Areago, ospatzen dituen jendartearen ispilu dira festak, eta, batez ere, sortzen dituen jendartearen isla askotarikoak uztartzen, nahasten eta gurutzatzen dira festetan. Ospatzeko moduak askotarikoak izan dira garai eta komunitate desberdinetan, eta ugaritzen jarraitzen dute gainera testuinguru garaikideetan, analisia bera are konplexuago zaigularik. Hala, gizartean dauden diskurtso eta praktika askotarikoak ulertzeko eta gogoetarako bide izan daiteke festen ikerkuntza. Batetik, jendarte baten bizimodu sozialak eta norbanakoen bizitzak egituratzeko moduak ezagutzeko bide ematen digutelako; eta, bestetik, festen eremuan, jendarte horren eraldaketarako eta disidentziarako estrategiak ezagutzeko aukera ere ematen digutelako. Adibide gisa, antropologiatik festetara egindako gerturatzetik abiatuz analisi sozial eta emankorrak egin dira; hor ditugu, besteak beste, Teresa Del Vallek, Margaret Bullenek, Beatriz Moralek, Farapi Antropologia kooperatibak eta beste hainbatek egindako analisi antropologikoak. Bullenen hitzetan, adibidez, festak espazio pribilegiatu dira kultur-sistema eta genero-sistemaren arteko uztartzea arakatzeko. Izan ere, kultur-sistema eta festak ulertzeko ere, garrantzitsua izango da genero-harremanak ikertzea.\nFestak eta generoa aipatzerakoan, beldurraren sozializazioak eta transmisioak, jazarpenek, erasoek hartzen dute protagonismoa.\nZoritxarrez halaxe da, hori baita gure errealitatea. Harremanen kudeaketa apartekorako eta gozamenerako esparru izan daitezke festak, baina hauetan sortzen diren indarkeriak ere ugari eta askotarikoak dira. Festetan gertatzen diren bazterkeriak, jazarpenak eta erasoak, egituraz sortzen diren eta maila sinbolikoan mantentzen diren desberdinkerien isla dira. Kontua da, gainera, besteak beste, emakume izendatutako gorputz orok duela horren mehatxua, eta beldurrean sozializatzeak dibertsio-aukerak mugatzen dituela. Erasoak ikusgarri egiten direnean ere, kasu batzuetan, biktimizazio prozesua indartzen duten moldeetatik egiten da, fokua erantzuteko gaitasunetan jarri gabe. Gainera, hitz egiten da indarkeria kasu esplizituez, baina ez horrenbeste bestelako jazarpen eta botere harremanez: tradizioaren izenean eratzen diren ideologia baztertzaileak, kultur eszenan oro har nagusi den bazterkeria, edo jaien antolaketarako eragile eta subjektuen hierarkizazioa, kasu. Ikuspegi feministatik, askotariko jazarpen egoera hauen aurka sortzen diren ekimen anitzetan begirada paratzea hautu garrantzitsua eta emankorra izan ohi da.\nOro har, garrantzitsu zaigu indarkeria bestela ulertzea, modu sakonean eta indarkeria-prozesu askotarikoen analisiak egitea, testuinguru zehatzei eta ertz ezberdinei helduz. Liburuko zenbait testuk azken urteetan indarkeria-prozesuen eta horien erantzun zein aurre-lanketetan jazotako aldaketak aztertu dituzte. Era berean, indarkeria horiekin amaitzeko sakoneko erraietara eta egiturara jotzeaz gain, ezinbestekoa izango da bestelako festa feministagoak, justuak eta askeagoak irudikatzea. Eta irudikatzea bezainbeste, horiek bizitzea eta gorpuztea. Izan ere, festaren zirrikituak aldarrikapenak materializatzeko aukera gisa ere baliatzen dira.\nHala ere, eta erasoei garrantzirik kendu gabe, plazer kolektiboen politikez hausnartzea funtsezkoa dela azpimarratu nahi izan duzu.\nHala da, aurretik aipatutako ildo berean, plazeraren kudeaketa kolektiboetan hausnartzea erronka interesgarritzat agertzen zaigu. Kontuan hartuz, betiere, plazeraren ideia ere badela logika kapitalistak asko erabiltzen duen zerbait, zoriontasuna eta halako kontzeptuekin batera. Hori problematizatu eta plazera ikuspegi feministatik landu dute zenbait autorek eta eragilek. Izan ere, emakumeen bizi baldintzak eta oro har, gorputz disidente ororen boterea mahai gainean jartzen ditu plazeraren lanketa politikoak. Laura Muelasek, esaterako, plazera gorpuzten den sormen prozesu gisa ulertuz, aldaketa sozialerako, eraldaketa subjektibo zein kolektiborako motor gisa proposatzen du.\nFestak intentsitate handiko uneak diren heinean, plazer mota desberdinen aukera zabala eskaintzen dute. Eta, era berean, nork bere erara bizi du plazera, bai eta unearen arabera ere, plazera dinamikoa baita. Emakume, edota oro har, gorputz subalterno zein disidenteen ahalduntze eta askatasunak helburu, festarako plazer politikak funtsezkoak dira. Plazera, beraz, bada festak behatzeko modu eta bide bat, subertsiboa eta eraldaketa-bide izan daitekeena.\nNik uste dut plazeraren kudeaketa kolektibo justuak birpentsatu nahi badira beharrezkoa dela, batetik, festa posible egiten duten lan ororen aitortza; eta, bestetik, lan banaketei erreparatzea; eta horrez gain, beharrak eta lanak ere birpentsatzea. Horretarako, pentsatu beharko dugu zer-nolako festak desio ditugun eta zer behar dugun festa horietarako. Nola antolatu era kolektiboan denok gozatuko ditugun eta espazio seguru izango diren festak? Festa subjektuen aniztasuna aintzat al dugu gozamen kolektiboaz pentsatzean? Gai horien gaineko gogoetetan sakondu dute zenbait eragile feministak liburuko artikuluetan.\nZuk diozun moduan “gakoa ez da soilik plazak emakumez betetzea”. Jai-ereduaren inguruan hausnartzea ere beharrezkoa da.\nBai, baina plazetan «emakumeen» presentzia ere helburu garrantzitsu bat da. Eta ez emakumeon presentzia soilik (betiere kategoria politiko moduan ulerturik), baizik eta, oro har, hegemonikoak ez diren gorputz ororen presentzia. Kontuan hartuz, gainera, generoa kategoria analitiko gisa beste estratifikazio aldagaiekin uztarturik ulertzen dugula. Zentzu horretan, kontua ez da soilik modu kuantitatibo batean “emakumeak txertatzea”; baizik eta plazetan jorratzen diren gaiak, iruditegietan, egin moduetan edota ekimen aniztasunean, klabe feministetan pentsatu eta aurrera egitea. Gainera, kultur adierazpideen disidentzia potentzialtasuna handia eta berezia da, eta emozionalki oso indartsua, esango nuke. Ekimen feminista ugari egin dira festa egitarauetan emakumeen bazterkeria azaleratu eta plaza feministak lortzeko; liburuan zenbait festa antolatzaile eta sortzaileren gogoetak jaso dira; absentziak auzitan jartzeaz gain, ekimen horietako batzuk azaldu eta sorkuntza prozesuez eta eszenak feministago bihurtzeko koordenatuez idatzi dute.\nOro har, liburuaren helburua egin diren zenbait ikerketa, egitasmo, nahiz festa subjektu, antolatzaile eta besteren gogoetak jasotzea izan da, modu kolektiboan festa politika feministetan sakontzeko xedez.


Klusterrak eta Hezkuntza, balio eta aukera partekatuak sortzen - SPRI\nGrupo SPRI » Klusterrak eta Hezkuntza, balio eta aukera partekatuak sortzen\nKlusterrak eta Hezkuntza, balio eta aukera partekatuak sortzen\nIngenieritza Eskola UPV-EHU.\nPaseo Rafael Moreno "Pitxitxi", Bilbao\nProfesionalen trebakuntza enpresa-lehiakortasunaren oinarrietako bat da, are gehiago jakintzaren ekonomia esaten diogun honetan. Hezkuntza-sistema, eta bereziki lanbide-heziketa eta unibertsitatea, elkarlanean ari dira administrazioarekin eta kluster-erakundeekin, prestakuntza-eskaintza eta pertsonen trebakuntza enpresen beharretara egokitzeko.\nJardunaldi honek erronka berriak aztertuko ditu, bai eta martxan dauden irtenbide eta esperientzia kolaboratiboak ere; halaber, nabarmenduko dute klusterrak erakargarriak direla profesionalentzat; izan ere, gure ekonomiaren eta gure enpresa-sarearen berrikuntzaren ardatza dira.


Historia - Abaltzisketa\nAbaltzisketa Aralar mendilerroaren inguruan eta Txindoki mendiaren magalean kokatutako herri txikia da. Abaltzisketa Tolosako zati izan zen 1615era arte, bizilagunek eskatuta, Felipe III.ak hiribildu titulua eman zionean. 1617an, Baliarrain, Altzo eta Amezketarekin batera Bozue Handi elkartea eratu zuen, batzorde probintzialera elkarrekin aurkezteko asmoz.\nErdialdean nabarmentzekoa da udaletxearen eraikina, euskal estiloko ezaugarri tipikoak dituena. Bere ondoan, San Joan Bataiatzaile parrokia-eliza dago, XVI. mendekoa izan arren, XIII. mendeko aurrealde erromanikoa duena. Kanpandorrea osatzen duen kanpaietako bat 1493an egin zuten herrian bertan.\nInguru naturalari dagokionez, garrantzi handiko beste leku bat Larraitzeko paisaia da, non izen bereko baseliza dagoen. Fededun askoren helmuga da, bertan mirariak gertatzen omen direlako. Era berean, askaldegia ere bada, horretarako egokitutako bankuak eta mahaiak dituena.\nMendigoizale askok hemen izan ohi dute abiapuntu aproposa hainbat gailurretara igotzeko, horien artean, Txindoki, Gambo, Pardarri edo Gaztelu.\nAyuntamiento de Abaltzisketa - Tel. 943 652900


Orburu-hostopila | Consumer\n1 ud de hostore-xafla\n425 g de alkatxofa freskoak\n125 g de esne-gain likidoa prestatzeko\nHostore orea arrabolarekin luzatu eta jarri tarta moldeko oinarriaren gainean, lehenago gurin eta irin pixka bat jarri eta itsats ez dadin. Estali labeko paperarekin eta pisu bat gainean (adibidez, bete bol bat arrozarekin edo babarrunekin) egosi bitartean orea ez dadin igo, eta sartu labean 20 minutuz 180 ºc-tan. Oinarria laberatu ondoren, kendu papera eta pisua.\nTipula juliana erara txikitu (xerra meheak) eta frijitu oliba-olio pixka batekin. Urraburua dagoenean, orburu egosiekin eta laurdenetan ebakitako orburuekin nahastu, eta multzo osoa lehortu arte prestatzen dugu. Orburuak prestatu ondoren, atera zartaginetik eta jarri iragazgailu baten gainean, salteatutako olioa xukatu dezaten.\nBarazkiak prestatzen diren bitartean, nahastu esne gaina, arrautza irabiatua, intxaur muskatua eta gatza. Orburu-salteatua esnegain prestakinarekin nahastu eta labean bota, labean sartuta. Gainetik, gazta birrindu pixka bat, eta labean sartu, labean 200 ºc-tan gorritu arte, 10 bat minutuz. Zerbitzatu ondoren zerbitzatu zerbitzatu eta pixka bat tenplatzen uzten dugu.\nKaloriak 226 11%\nHostore-orea elikagai bat da, eta osaera nutrizionala du: burdina, kaltzioa, zuntza, potasioa, iodoa, zinka, B3, B9, E eta K bitaminak. Oinarri ona da sukaldean prestatzeko. Oraingoan alkatxofarekin prestatzen da, eta osagai ugari eta mantenugai ugari ditu. Magnesio, potasio eta esterolen iturri da, eta, gainera, zuntz eta A, B eta C bitamina ugari ditu. Alkatxofak behazun-jariaketa erregulatzen du organismoan, eta hori gibel-arazoetan gertatzen da, eta hori ere arazgarria da. Hala ere, gazta eta esnegain likidoa agertzeak nabarmen handitzen ditu kaloriak eta gantzak, eta neurrian jan behar izaten dira.


Besterik gabe, ESKERRIK ASKO! • TaPuntu\nInoiz idatzi dudan martxan pertsonalena idazteko beharra sentitu dut gaurkoan. Gauzak argi ikusten ditudanean, gehiegi pentsatu gabe, nire erabakiarekin aurrera egiten dudan horietakoa bait naiz, ondorioak ondorio. Beraz, aurrera!\nZehazki, lanaren inguruan hitz egingo dut, azkenaldian izandako elkarrizketa batzuk medio.\nSolasaldi horietan ondorengo esaldiak entzun ditut:\n“Lana, lana da soilik“\n“Bizitzeko dirua irabazi behar eta horretarako zoritxarrez lana egin behar”\n“Behingoz ostirala, asteko egunik politena”\n“Enpresa bati axola dion gauza bakarra dirua irabaztea da, langileok nola gauden arduratu gabe” …\nEsaldi hauek entzun eta oso deseroso sentitu izan naiz, nire errealitatea eta ikuspuntua bestelakoa eta erabat ezberdina dela argi dudalako. Ezagutzen nauen edonori arraroa egingo zaion arren, une horietan gainontzekoei entzun eta isildu egin izan naiz. Hitz egin izan dudanetan beste planeta bateko biztanle naizela sentitu naizelako, eta besteei konbentzitu nahiean indar asko galdu bait dut, ezer asko lortu gabe.\nDena den, gaur ez naiz isilduko eta nire ikuspuntua eta iritzia ematen indarra galdu ordez, tarte hau erabiltzea erabaki dut, besterik gabe eskerrak emateko.\nTaPuntuko lantalde guztiari, behar izan dudan une horietan bulegoko aulkitik altxa eta besarkada bat emateagatik. Beldur izan naizen une horietan nik neuk ez nuen segurtasun hori eman eta erronka horri aurre egiten laguntzeagatik. Egunero begietara begiratu eta lankide baino, lagun garela gogorarazteagatik. Azken finean, behar izan dudanetan “lanean” arnasa emateagatik.\nBigarrenik, familia eta bikoteari. Soberan dakit horrelako gauzak ez dituzuela gustoko baina hau idatzi eta zuek aipatzeko beharra sentitu dut. Zuei eskerrak, begirada bakar batekin ni ulertzeagatik eta nire lana posible egiteko galdera gutxi eta babes asko emateagatik, egunero eta uneoro.\nBukatzeko, Olatukoop eta TaPuntu sortzen dugun sareko partaide guztiei. Lana egiteko beste era batzuk daudela erakutsi eta praktikan jartzeagatik. Zuei eskerrak, nire planeta horretan bidelagunak ditudala jakinarazteagatik. Soberan dakit planeta horretara geroz eta biztanle gehiago gerturatuko direla, beraz pazientzia estrategikoa eta koopmaitasuna denentzat!\nAzken finean, mila esker bihotzez guztioi, lana, lana soilik ez dela gogorarazteagatik.\nBesarkada bana eta jarraitu horrela ondorioak ondorio!


SmartBreakfast proiektuak etorkizuneko gosaria sortu du - SPRI\nSmartBreakfast proiektuak etorkizuneko gosaria sortu du\nSmartBreakfast EIT Food nazioarteko partzuergoaren barruan kokatzen den proiektu bat da\nGosaria oso otordu garrantzitsua da dieta orekatu bat izateko, egunero kontsumitzen dugun energiaren %15-%20 eman behar ligukeelako. Halere, berau da gutxien zaintzen dugun otordua, elikagai ez osasuntsuak jaten ditugulako edo baraurik irteten garelako etxetik. SmartBreakfast proiektuaren helburua da gosaria hobetzeko alternatiba osasuntsu eta berritzaile bat eskaintzea etxetresna elektroniko adimendunak erabiliz.\nEkimena hiru gailu teknologiko hauetan oinarritzen da: elikagaiak inprimatzeko 3D inprimagailu bat, hutsean egosteko sistema bat, smartphone bidez kontrolatua, eta opil txikiak egiteko makina bat, kafe kapsulen antzeko nahasketa kapsulatuak darabiltzana. SmartBreakfast partzuergora biltzen dira gailu horiek sortu dituzten hiru startupak, hau da, Natural Machines, Eskesso eta Flatev enpresak, eta baita ere okintzarako osagaiak egiten dituen Puratos multinazionala eta AZTI-Tecnalia teknologi zentroa, elikadura arloko berrikuntzako aditu gisa parte hartzen duena.\nProiektu honek hiru teknologiak uztartu ditu eta gosarirako produktuak egiteko formulazioak garatu ditu, baldintza nutrizional zehatz batzuk betetzen dituzten elikagai konbinazioak eginaz. Lantaldeak hutseko egosketa erabiltzen du 3D inprimagailuan sartzen diren osagaiak egiteko. Hala, makinak elkarrekin konbina ditzake, adibidez, olo orea, fruta, arrautzak edo fruitu lehorrak errezeta bat sortzeko. Ondoren, aukeratutako gosaria inprimatu egiten da opil txikien gainean, hauek ere osagai osasuntsuekin prestatuak.\n“Hiru ekipoak konbinatuz eta lehenagotik zehaztu eta pertsonalizatutako profil nutrizional bati esker lortzen dugu gosari zaporetsua, osagai freskoekin egina, azkar prestatzen dena eta osasuntsua” azaldu du AZTIko elikadura arloko teknologietako aditu Clara Talens-ek, “ekipo bakoitza lainora konektatzen denez, kontsumitzaileak bere elikadura ohiturak ezagutu ditzake eta aldatu ere bai beharrezkoa bada”.\nSmartBreakfast proiektuak hainbat prototipo egin zituen 2018an Espainian, Ingalaterran eta Alemanian eta 300dik gora kontsumitzailerekin probatu zituen produktuak. Emaitzak onak izan direnez, B2Bn oinarritutako bideragarritasun azterketa bat egin dute hiru gailuentzat. “Ekipoak garestiak dira kontsumitzaileentzat, baina uste dugu erabil daitekeela hoteletan, ikastetxeetan edo, adibidez, zaharren egoitzetan” azaldu du Clara Talens-ek, “gainera, gosariaren fabrikazioa automatizatzen badugu, giza-baliabideak libre egongo dira pertsonei arreta emateko, horixe baita beren zeregin garrantzitsuena”.\n50 enpresa, unibertsitate eta ikerketa-zentrok osatutako EIT Food nazioarteko partzuergoaren barruan garatu da proiektu hau. Plataforma horren helburua da proiektu, produktu eta zerbitzu berritzaileak garatzen laguntzea, ohitura osasuntsuagoak zabaltzeko eta elikadura sektorea bultzatzeko.


Izapide hau informazioa emateko besterik ez da. Altzariak, elektrotresnak, koltxoiak edo balio ez den gauzaren bat entregatu nahi izanez gero, Emauseko Traperoak elkarteak doako bilketa zerbitzua eskaintzen du. Harremanetarako telefonoa 94 415 43 50 da. Publikoarentzako etenik gabeko ordutegia astelehenetik ostiralera 8:00etatik 20:00ak arte. Deitzerakoan entregatu nahi diren gauzen deskripzioa eskatuko dizuete eta zein egunetan eta ordutan pasatuko diren gauzen bila adostuko da.\nIzapide hau informazioa emateko besterik ez da. Artzentalesko udalak ez du zarata neurtzeko tresnarik, beraz, orokorrean ez du neurketarik egingo. Herritarrek zarata sortzen duen jarduera sala dezakete Udaleko Sarrera Erregistro Orokorrean.


ATENA - Directorio de Entidades Erakundeen direktorioa\nPosted on 22 August 2018 16 December 2021 by auxiliar\nHelbidea: Rio Alzania Kalea, 20 beh. atzealdea 31006 Iruñea.\nPosta elektronikoa: fundacionatena@gmail.com\nTelefonoa: 948 249 150\nWeb: http://www.fundacionatena.org/ (lehio berri batean irekitzen da)\nSare Soziala: Facebook, Linkedin, Twitter: @FundacionAtena (lehio berrian irekitzen dira)\nAtena fundazioa irabazi-asmorik gabeko elkarte pribatu bat da, izaera artistikoa eta hezigarria duena, interes sozialekoa, eta desgaitasun intelektuala duten pertsonei zuzenduta dago. Honako xede hau du: desgaitasun intelektuala duten pertsonen garapen integrala bultzatzea eta sustatzea artearen bidez, haien bizi-kalitatea hobetuz eta haien bizi-proiektuan lagunduz.\n“Artea eta Desgaitasuna” Musika eta Dantza Eskola (dantza, antzerkia, arte plastikoak, musika eta tailer artistikoak).\nAtena Konpainia Artistikoa. Ikuskizun artistikoen diseinua eta ekoizpena.\nOsasun integrala (ohitura osasungarrietan heztea eta norberaren autonomia).\nEstimulazio basala eta zentzumenezkoa.\nPrestakuntza, praktiketan ari diren ikasleentzat eta boluntarioentzat.\nDesgaitasun intelektuala duten pertsonak, 3 urtetik gora.\nEskatutako dokumentazioa ematea\nPosted in 0-6 urte, 18-65 urte, 6-18 urte, 65 urte gorakoak, Arreta adinak, Boluntariotza, Boluntariotza BAI, Desgaitasun kognitiboa, edo garapeneko desgaitasuna, Desgaitasuna, Erakundeak, Errehabilitazioa edo gaikuntza, Familiarentzako arreta, Harrera/Arreta soziala, Jarduketa esparrua, kirola, aisia, denbora librea eta kultura, Nafarroa, Sentsibilizazioa, Zerbitzuak


instituzio / instituzionalizatu\ninstituzional izond instituzioarena, instituzioari dagokiona. ik instituzio 2.\nArlo instituzional bat finkatzeko. harreman instituzionalaren forman. Xabier Arregi «Jakitearen arkeologia» - Michel Foucault - 179. orr.\nMaila instituzionalean. 16592\nEgitura instituzional baten premiaren azalpena. borondatea dago harreman instituzionalak berreskuratzeko mugarik gabe. Berria - Euskal Herria 2004-02-28\nEuropak, kondu hartu beharko duela ezagutza instituzionalik oraino ez duten hanbat populu edo herrietaz. Herria 2003-09-04\nTerrorismoaren kontrako erantzun instituzionala. Berria - Euskal Herria 2004-07-17\nOrdurako Frantzisko anaien gaineko aginte instituzionalari uko egina zen. Askoren artean «Asisko Frantzizko, Asisko Klara» - 23. orr.\nZenbait aldaketa politiko eta instituzional ere gertatu ziren. Iñaki Heras «Txanponaren bi aldeak» - 252. orr.\nArabako Foru Aldundiak adierazpen instituzionala onartu zuen. Berria - Euskal Herria 2004-10-27\nEusko Jaurlaritzaren eta Trebiñuko eta Argantzongo udalen arteko laguntza instituzionalerako formulak. Berria - Harian 2005-08-05\nGaur egun feminismo instituzionala da nagusi. Berria - Gaiak 2004-11-19\nKutsu instituzionala hartu zuen omenaldiak. Berria - Harian 2006-02-25\nEstatu arrotzek inposaturiko errealitate instituzionalak ezin duela gure naziogintza zedarritu. Berria - Harian 2005-10-09\nEzker abertzalearen eta abertzaletasun instituzionalaren arteko etena. Berria - Harian 2006-03-24\nZapaterok nazionalismo instituzionalarekin itun estrategikoa sinatu nahi du. Berria - Euskal Herria 2006-03-09\nBaina alde handia zegoen hasierako fraternitas xumearen eta eliz ordena instituzionalean gero eta integratuagoa zegoen Ordenaren artean. zientzialarien helburu indibididualak eta instituzionalak. Askoren artean «Asisko Frantzizko, Asisko Klara» - 47. orr.\nOndorioz, iraunkortasunak eredu ekonomiko, instituzional, kultural, estetiko eta etikoaren goitik beherako aldaketa bat eskatzen du. Itziar Eizagirre / Amaia Lizarralde «Garapen iraunkorra» - 80. orr.\nEskualdeko ekonomia multzoen eraketaren ezaugarri nagusia izaera instituzionala da, izaera instituzional horrek ematen baititu trukeen eremua antolatzen eta mugatzen dituzten arauak. Koro Navarro «Ekonomiaren globalizazioa» - Jacques Adda - 171. orr.\nKonkurrentziaren printzipioaren egituratze instituzionala. Koro Navarro «Ekonomiaren globalizazioa» - Jacques Adda - 193. orr.\n«Rrrespetuz eta erantzukizun instituzionalez» jokatu nahi duela. 16609\nMexikon, Alderdi Instituzional Iraultzailea, 1910eko Iraultzaz geroztik 2000a arte boterean egon dena. Iñigo Aranbarri «Hitzak eta giltzak» - 8. orr.\nadierazpen instituzional (7); adierazpen instituzionala (24); adierazpen instituzionala egin (3); adierazpen instituzionala irakurri (4); adierazpen instituzionala onartu (5); adierazpen instituzionalaren (4); batzorde instituzional (4); batzorde instituzionalak (5); egitura instituzional (4); egitura instituzionalak (3); ekitaldi instituzionala (5); elkarrizketa instituzionala (4); elkarrizketa instituzionalak (3); erantzukizun instituzionalez (3); esparru instituzional (4); esparru instituzionalaren (3); harreman instituzionalak (8); ildo politiko instituzionalaren (13); ildo politiko instituzionaleko (4); politiko eta instituzional (3); politiko eta instituzionala (5); politiko eta instituzionalei (3); politiko eta instituzionaleko (3); politiko instituzionala (6)


Uharte berriak ezagutzeko liburu berritzailea, ingurumenaren alde • ZUZEU\nUharte berriak ezagutzeko liburu berritzailea, ingurumenaren alde –\n“Uharteetako atlasa autorik gabe“, (“Atlas de islas sin coches” gaztelaniaz) Saure argitaletxearen liburu berezi bat da. Irakurleak planetako ingurumen arduratsuenetako batzuk bisitatu ditzake. Mundu osoko uharte ugarik beren garapen turistikoa iraunkorragoa eta hobeto kudeatzen den aldera aldatu dute.\nBidaia eta aisialdirako beste aukera batzuk ezagutuko dituzu, etorkizunari begira helburua duten lekuak baitira, ingurumen praktika onak ezartzeko adibide direlako. Uharte asko ez dira hain ezagunak maila turistikoan, baina beti izan dira helmuga iraunkorragoak, turismo masiboa sortu gabe.\nBertako bizimodua gordetzen duten uharteak dira, haien paisaia eta ondare kulturala eta historikoa zaintzen dituzte, bidaiatzeko modu jakin bat sustatzeaz gain: oinez edo bizikletaz, uharteren batean ezin baita gidatu. Hauek dira erakargarri batzuk, turistei lasaitasuna emanez eta autorik gabe egun batzuk bizitzen irakastea. Turismo positiboagoa eta koherenteagoa sustatzeko modua da.\nHorrela, lekuaren biziraupenaren alde egiten du, etorkizuneko belaunaldiek ere ezagut ditzaten. Azken batean, bidaiariak ingurumenarekiko jarrera arduratsuago batekin bidaiatzera bultzatu nahi ditu eta helmuga aproposak eskaintzen ditu: iraunkortasunaren adibide diren uharteak. Ez daude kotxerik, baina naturaz, lasaitasunez eta magiaz beteta daude.\ngida, ingurumena, turismoa, uharteak\nZer duzu buruan “Uharte berriak ezagutzeko liburu berritzailea, ingurumenaren alde”-ri buruz\nJon Etxebarria 2020-05-28 17:22\nEspañol hutsez, zelako onddo!


Gobernuak dio elikagaien prezioen igoera banaketaren araberakoa izango dela | Consumer\nGobernuak dio elikagaien prezioen igoera banaketaren araberakoa izango dela\nSektore horrek erabakiko du lehengaiak kontsumitzaileek ordaintzen duten azken preziora garestitzen diren ala ez.\narabera: Astelehena, 2010eko abenduaren 27a\nBanaketa-sektoreak erabakiko du lehengaiek jasandako garestitzea kontsumitzaileek elikagaiengatik ordaintzen duten azken preziora aldatzen den, Isabel Bombal Elikagaien Industria eta Merkatuetako zuzendari nagusiak ziurtatu duenez. Gainera, 2011ko bigarren hiruhilekotik aurrera prezioak jaisteko egungo joera aldatzea aurreikusten da, adierazi zuen Bombal-ek Elikagaien Prezioen Behatokiaren XVIII. bileran, Ingurumen eta Landa eta Itsas Inguruneko Ministerioa (MARM) buru zela.\nZuzendari nagusiak azaldu zuenez, prezioak katearen azken fasean finkatzen dira. Horretarako, aurreko kate-mailetan gertatutakoa hartzen da kontuan, eta kontsumitzailearen portaeraren arabera, krisi-uneetan kontsumoa atzeratzeko joera baitu, bai gastuan, bai bolumenean.\n“Banaketa-enpresek hori kontuan hartuko dute kontsumoaren uzkurdurak bere horretan iraun ez dezan, eta, beraz, lehengaien igoerak azkenean izango duen eragina eta zein neurritan jasango duten merkataritza-erabakien mende egongo da asko”, adierazi zuen Bombal-ek. Zuzendari nagusiak esan zuen prezioen mugimenduak “lehia askearen esparruko banakako merkataritza-erabakiei” dagozkiela.\nelikagaiak kontsumitzaileak libre competencia-eu materias primas-eu precio-eu


Kazeta.info - Erretreta erreformaren aurkako mobilizazio eguna deitu dute irailaren 7an - blog officiel Abertzaleen Batasuna\nErretreta erreformaren aurkako mobilizazio eguna deitu dute irailaren 7an\nEkainean Baionan egin zen manifestazio handian bildu zituzten 10 000 pertsonak berriz elkartu nahi dituzte sindikatuek. Argazkia Gaizka IROZ.\nJubilazio erreforma hilaren bukaeran frantses legebiltzarrean bozkatzekotan direla-eta, sindikatuek mobilizazio egun «indartsu» batera deitu dute ondoko irailaren 7an Baionan. «Erreforma horrek egungo oreka ekonomiko eta soziala arriskuan jartzen du. Aurkako mobilizazioa jendetsua izan behar du», goraipatu dute sindikatuek. UNSA, CFDT, CGT, FO, FSU, Solidaires eta CFTC sindikatuak bateraturik izango dira Baionako karriketan ondoko asteartean, eta, joan den ekainaren 24an bilduriko 12 000 lagunen kopurua errepikatzea nahi zutela esan zuten. LAB sindikatuak ere greba deialdiarekin bat egin du.\n«Enpresa pribatu zein publikoan mobilizaziorako griña sendi da. Orain arte sekulan mobilizatu ez diren enpresetan greba egitekotan dira», nabarmendu du Alain Uzert CGTko ordezkariak. Biarritzeko Miramar, Baiona, Angelu Biarrizko hiltegia eta hainbat enpresa txiki grebari ekinen diote mobilizazio bakoitzean karrikaratzen diren beste hainbat enpresetako langileekin batera.\nLAB sindikatu abertzaleak «Gobernua gibelarazteko, borroka zabal bat eraman behar dela» adierazi du. Mobilizazio hau gizarte mugimendu baten lehen urratsa izan dadin jendea heldu den asteartean karriketan izateko deialdia egin du.\nSenadore eta diputatuekin “Elkarrekin erretreta erreforma hori jokoz kanpo jarri dezakegu!” aldarrikapena luzatu dute langileen elkarteek. Halere, argi utzi dute ez dutela borroka irailaren 7ra mugatuko. «Biharamunean bertan Parisen sindikatuen arteko bilkura bat izanen da, eta, gure aldetik bilkura irailaren 9an eginen dugu», esan zuten.\nIpar Euskal Herriko hautetsiekin ere elkartzen ari dira erreformari buruz informatzeko eta aldi berean haren kontrako engaiamendua eman dezaten. Heldu den asteazkenean esaterako Angeluko senadore sozialista den Annie Jarraud-Vergnollerekin elkartuko dira.\n« Kazeta.info - Abertzaleen... Abertzaleen Batasunaren... »


Angeles Iztueta: ´Erakundeei eutsita abiatu behar ditugu proiektu berriak´ | EA - Eusko Alkartasuna\nHasiera » Gaurkotasuna » Angeles Iztueta: ´Erakundeei eutsita abiatu behar ditugu proiektu berriak´\nAngeles Iztueta: ´Erakundeei eutsita abiatu behar ditugu proiektu berriak´\nArgitaratua honek egina: Prentsa Bulegoa data Uzt 12, 2003 honetan: Gaurkotasuna\nUne politiko «zail» hauetan baikor dagoela dio Anjeles Iztueta Jaurlaritzako Hezkuntza sailburuak. Garai erabakigarriak direla dio, datozen hilabeteetan hurrengo urteotako etorkizuna erabakiko delakoan. Eusko Jaurlaritzak Donostian duen egoitzan aritu da gogoeta politikoan Anjeles Iztueta, leihotik Kontxako hondartza jendez beteta ikusten zelarik.\nTourraren antolakuntza indartsuak ere amore eman du Espainiako Gobernuaren presioaren aurrean. Zer ondorio?\nErakusten du zertaraino prest dagoen PPren gobernua. Europan ere hizkuntz gutxituek bere lekua hartzen ari diren unean, gezurra dirudi Espainian horrelako gorrotoarekin eta horrelako planteamendu atzerakoiarekin jokatzea. PPren benetako aurpegia erakusten du.\nTourrekoa azken kapitulua baino ez da izan. Noraino irits daitezke?\nPPri eta PSOEri buruz, eta besteei buruz hainbeste hitz egin beharrean, hobe dugu geure proiektuez hitz egin. Oso memento erabakigarrian gaude. Konfiantza daukan pertsonak aurrera egiten duen bezala, konfiantza duen herriak aurrera egiten du. Herri bezala konfiantza behar dugu.\nKonfiantza ez da nahikoa, ordea. Norabide bat behar da.\nProiektuak behar ditugu, eta hasi behar dugu bide berean indarrak jartzen. Azken hogei urteotan eskailera bat eraiki dugu, pixkanaka. Eskailera horren muina gure erakundeak dira, gure erakundeen muina Legebiltzarra, eta Legebiltzarretik datoz beste erakunde guztiak. Hor dago gure indarra. Proposatzen dugun edozer, hortik aurrera egin behar dugu, eskailera hori erabilita. Batzuek urrutirago joan nahi dugu. Nire alderdiak, EAk, erakunde horiek abiapuntu hartuta Euskal Herri askea nahi dugu, Europan beste herrialde independente bat. Beste proiektu batzuk ere badaude, baina edozein proiektu izanda ere, dauzkagun erakundeetatik abiatu behar dugu. Une honetan gure erakundeak indartu behar ditugu, eta eutsi.\nErakundeei ez zaie eutsi behar daukaten balioagatik, baizik eta hurrengo pausoetarako abiapuntu direlako. Ez da eustea eusteagatik. Horren kontra bi aldetako mugimenduak daude. Eskailera hori bertan behera bota nahi dute, alde batetik, Batasunaren inguruko hainbat jendek, horrekin erakutsi nahi dutelako horrek ez duela ezertarako balio: bota dezagun dagoena eta eraiki dezagun herri bat. Hori lurretik zerura hegan joan nahi izatea da. Eta bestetik, PP eta PSOE ere desiratzen daude daukagun erakundetze hori bertan behera erortzeko. Baina guk Legebiltzarrari eta gure erakundeei eutsi behar diegu, hortik abiatuko direlako proiektu berri guztiak. Eta nazioartean gure proiektua jakinarazi behar dugu. Gogoan dut Carlos Garaikoetxeak esan zuela gure proiektua Legebiltzarrak onartu eta Madrilera eramaten dugunean adostasunik ez badago, zer geratzen zaigu? Legebiltzarrean sartu eta ez atera, eta gure legebiltzarrak eta gizarteak onartu duen hori munduan zabaldu.\nLegebiltzarrean itxialdia eta baraualdia egiteko aukera ere aipatzen zuen Garaikoetxeak.\nLegebiltzarra da gure erakundetzearen muina; horri, eutsi. Eta gero, nazioartean zabaldu. Azken aldikoa Auzitegi Gorenaren eta gure legebiltzarraren arteko pultsu bat izan da. Eta egin beharrekoa egin da. Hortik aurrera, pausoak eman behar ditugu eskailera erabiliz, eta gora, eta gora.\nGaldera da ea eskailerak maila gehiago badituen, gora egiteko.\nMaila gehiago jarri behar zaizkio. Gora egin behar dugu, maila gehiago jarriz. Eta eskailera horrek badu atea. Orain dugun erakundetzea Estatutuan eta Konstituzioan oinarritzen da. Gure eskubide historikoen ondorioa da Estatutua. Hor ate bat badago irekita, gure gaur egungo Estatutua gainditzeko. Eta Konstituzioak, munduko leku guztietan, aldatzeko daude. Eskailerak beti du pauso gehiago gorantz.\nZein da hurrengo eskailera-maila?\nPauso gehiago emateko oinarri-oinarrizkoa da gure herriari autodeterminazio eskubidea onartzea. Hori eskubide kolektibo bat da, eta hurrengo eskailera-maila hori da. Gero, autodeterminazio eskubidea gauzatzeko, bakoitzak bere proiektuak izango ditu, eta herriak erabaki beharko du zer nahi duen. Jakinda Euskal Herri honetan erritmo desberdineko herriak ditugula. Iparraldeak oraindik ez dauka erakundetzerik, gero Nafarroa dago, eta gero Erkidegoa. Goazen proiektuak mahai gainean jartzera eta goazen pausoak ematera daukagunetik abiatuta.\n´Goazen proiektuak mahai gainean jartzera´ esaten duzunean, Ibarretxeren planarekin abiatu nahi den eztabaidaz ari zara, edo Euskal herria osotasunean hartuko lukeen foro zabalago batez?\nEuskal Herriak hiru lurralde administratibo ditu, eta gure Erkidegoaren muina Legebiltzarra da. Proiektu horiek aurkezteko tokia Legebiltzarra da. Hor une honetan badago proiektu baten eskeleto bat, Hirukoak aurkeztu duen plana, eta goazen horren inguruan, oso proiektu irekia delako, gure proiektuak proposatzera. Proiektu horren printzipioetan hitz egiten da Iparraldeaz eta Nafarroaz. Estatutuan ere aipatzen dira. Esaten dudana da zergatik ez garen biltzen hurrengo pausoak emateko, Euskal Herriari buruz proiektu bat daukagunok.\nLegebiltzarrean dauden alderdi guztiak, Legebiltzarrean emango delako eztabaida. Legebiltzarra da gure herriaren ordezkari, eta hori da foroa. Zentzu horretan, baikor naiz. Une zaila da, daukaguna kendu nahi digutelako eta borroka guztia horretara bideratua dagoelako.\nAutonomia deustesteko arriskua benetakoa dela uste duzu?\nEz dira ausartuko. Izugarrizko hankasartzea izango litzateke.\nHorretan zerikusia izango du euskal erakundeak ere zenbateraino arriskatzeko prest dauden. Alegia, oraingo erakundeak galtzeko arriskua hor dagoelako soka gehiegi ez tenkatzea izan daiteke joera.\nGizalegez jokatzen dugun bitartean, eutsi egin behar diogu geureari. Erreferenduma egiteko eskubidea herri batek beti dauka. Oraintxe bertan aldatu da Europako Konstituzioa, eta Espainia horren alde egon da. Konstituzioak eta legeak aldatzeko daude. Jokoa horrela da: gaur egungo legeriaren zirrikituak baliatuz, beste legeria berri bat sortu behar dugu. Herri honek eskubidea du erreferendumak egiteko, eta pausoak aurrera emateko. Autogobernuaren eta soberaniaren inguruko prozesua geldiezina da. Ez dago alderatzerik orain 20 urteko egoerarekin. Orduan proiektuak bagenituen, baina ez genuen erakunderik, ez indarrik, ez ezer. Une erabakigarrian gaude. Hurrengo hilabeteetan markatu behar dugu datozen 15-20 urteotako bidea.\nOtegik esan berria du bidea egiteko «burdinazko ituna» egin behar dela abertzaleen artean, PPren eta PSOEren artekoaren parekoa.\nOtegiri esan behar zaio PP eta PSOE hemengo erakundeak kendu nahian dabiltzala, baina Batasuneko jende asko ere desiatzen dagoela erakundeak bertan behera erortzeko. Erakundeak behar ditugu, eta aurrerapausoak eman behar ditugu bide politikoetatik, demokrazian oinarrituz, eta hor pistolek ez dute balio.\nOtegiren iritziz ere elkarlana ez da posible, EAJk eta EAk «maiatzaren 25eko kolpea» kudeatzen duten bitartean.\nHitz egiten hasi beharko dugu, gizartean nahi hori badagoelako. Siglez ari gara, baina gizartean badago masa kritiko nahikoa aurrerapausoak emateko.\nAspaldian elkarrekin ikusi gabeko jendea elkarren ondoan irten zen kalera Egunkaria-ren ixtea salatzeko. Elkarlan giro hori berreskuratzerik ez ote dago?\nEgunkaria-ren itxieraren ondorengo manifestazioan euskararen aldeko guztiak biltzeko gai izan ginen. Baina horrelako jendetza badago beste proiektu batzuentzat ere. Euskobarometroaren azken inkestak ere hori adierazten du. Badago esparru bat elkarrekin lan egiteko, oraingo egoera honek beste pauso batzuk eskatzen dituelako.\nEgunkaria itxi eta lau hilabetera plazaratu zen Berria, eta hiru aste daramatza lanean.\nBerria proiektu enpresarial bat da. Eta proiektu enpresarial guztiei bezala, profesionaltasuna eta kalitatea eskatu behar zaio. Hori gauzatzeko borondatea badago. Proiektu horretan ahal den eta euskaldun gehiago sartu behar da. Eta txalotzekoa da lau hilabetean nolako gaitasuna izan den proiektua abiatzeko. Erraz esaten da. Egun batetik bestera enpresa bat goitik behera bota, eta lau hilabetean beste proiektu bat atera da. Herri honetan indarra badagoen seinale. Helburua eta motibazioa dagoenean, indar asko dago. Egunkari honek badu etorkizuna, herri honetan badu etorkizuna. Zorionekoa da nola erantzun duen herriak horrelako gertakari gogor baten aurrean.\nEta nola erantzungo dute erakundeek? Jaurlaritzaren diru laguntza behar du Berriak.\nHori ez da nire alorra, Kultura sailburua da horren arduradun, baina nik, gobernukide bezala, esango nuke euskarazko egunkari bakarra dela eta behar duela diru laguntza. Eta gobernuan borondatea dago diruz laguntzeko proiektu berri hau, lehen egin zen bezala.\nOrain Gara dago arriskuan.\nEsku beltz politiko bat dago atzetik. Zenbat aldiz gertatu da enpresa bat ixtea, beste bat sortzea eta berriak aurrekoaren zorrak ez hartzea? Lege barruan onartu ezinezkoa da, baina Gara da, eta hor esku beltz politiko bat dago.\nJaurlaritzak ezer egin dezake?\nIrakurri dut Lan sailburuarekin bilera egin dutela, eta Gara-koak oso pozik zeuden Azkarragarekin izandako bileraz. Pentsatzen dut Lan Sailak zer egina izango duela, azken batean, enpresa bat baita.\n«Ez dugu hartuko gure hezkuntza sistemari komeni ez zaion ezer»\nHezkuntza arloko zenbait galderari erantzuteko tartea ere hartu du Eusko Jaurlaritzako Hezkuntza sailburuak, politika gaiez luzeago mintzatu ondoren.\nPPk eta PSE-EEk zenbat aldiz eskatu dute zure dimisioa?\nAskotan. Gure printzipioen araberako politika egiten ari gara, eta horren ondorioa baldin bada behin baino gehiagotan gure dimisioa eskatzea, ez dakit ona edo txarra den. PPk nire dimisioa eskatzea ondo ari garen seinale ere bada.\nVillarrek ez du aspaldian euskal hezkuntza sistema iraindu. Seinale txarra?\nAspaldi isilik dago, baina etorriko da irailean eta hasiko da astakeriak esaten. Halako irainak eta gezurrak botatzen ditu, mina ez dit niri egiten, gizarte osoari baizik.\nEskola liburuak «EAEko errealitatera» egokitzeko eskatu dizuenik izan da.\nEuskal Herria hor dago, Euskal Herria existitzen da. Gaur egun daukagun Estatutuan ere aurreneko artikuluan dago. Herri baten historia oso luzea da eta aztertzerakoan dena hartzen da kontuan. Euskal Herria Euskal Herria da, eta Vasconiaren erresuma ere existitu zen. Historia ez da hasten, Villarrek nahiko lukeen bezala, 1978an, ezta Franco agintera etorri zenean ere.\nEskola liburuak ez al daude lehendik ere «EAEko errealitatera» egokituegi?\nIkastetxeek autonomia eta iniziatiba badute, eta hezkuntzan profesionalek egiten duten lana oinarria da. Hemengo profesionalek eta ikastetxeek gure errealitatea ikasi eta irakatsi egiten dute. Kito. Oso oinarrizkoa da.\nOinarri diren curriculumak Madrilen edo hemen landu, izango du eraginik.\nGuk gure bidea egingo dugu, gure errealitateari lotutakoa. Gure hezkuntza sistema plurala da, pentsaera desberdineko jendea dago. Gure errealitateari erantzungo diogu.\nEsate baterako, Madrilen irizpidea erlijio katolikoa irakasgaia izatea da eta zure sailarena, balio orokorragoak irakastea. Badago gaitasuna Jaurlaritzaren irizpidearekin jokatzeko?\nGure bidea egiteko zirrikituak bilatzen saiatu behar dugu. Erlijioaren kontuan, balioetan oinarritutako heziketa irakasgai batera mugatzea, eta horri erlijio deitzea, oso ikuspuntu murriztailea da. Balioetan hezitzea gizon-emakumeen berdintasunean, ingurumenarekiko errespetuan, giza eskubideen errespetuan, herri eskubideen errespetuan… hezitzea da.\nAznarrek Kongresuko azken eztabaidan Kalitatearen Legea aipatu zuen legealdiko merituen artean.\nIzena bera ere izugarrizko gezurra da. Kalitatearen legea deitzea era horretako inposaketa bati, izugarria da. Madriletik erreforma bat inposatu dute, berdina erkidego guztientzat, kontuan hartu gabe errealitate desberdineko herrialdeak daudela Espainian. Eta erreforma guztiz atzerakoia da. Guk ez dugu hartuko guretzat gure hezkuntza sistemari komeni ez zaion ezer. Gure pausoak ematen joango gara, gure beharren arabera.\nKalitatearen Legea EAEn ez dela ezarriko esan nahi duzu?\nAldaketa batzuk onak badira gure sistemarentzat, har daitezke, baina kaltegarriak diren aldaketak, ez. Gure herrian gaude, gure esparruan, gure diruarekin, eta hezkuntzak gure gizartearen beharrei erantzun behar die.


Bizkaia Talentek Barcelona Fácil hitzaldian parte hartu du, Bartzelonako Udalak antolatuta\nBizkaiko Foru Aldundiak sustaturiko elkartea ekonomiaren garapenari eskainitako saioan izan da\nJoan den abenduaren 14an, arratsaldean, Bizkaia Talentek “Bartzelona Fácil: hiriko ekonomia-jarduera sustatzen” izeneko hitzaldian parte hartu zuen. Bartzelonako Udalak antolatua, ekitaldiaren helburua zen hirietako administrazioek ekonomiaren garapen bizkortzen nola lagun dezaketen eztabaidatzea, bereziki COVID-19aren garaian.\nHitzaldiaren harira, Bartzelonako Udalak Bartzelona Erraza Plana abiatu zuen, enpresen eta Udalaren arteko administrazio- eta lege-transakzioak hobetzea eta optimizatzea helburu.\nEkitaldian, besteren artean, honako hauek hartu zuten parte: Charles Laundry hirietan aditu eta aholkularia, eta Eurocities, e-Estonia, Startup Heatmap Europe, Tel Aviv Foundation, Bartzelona Global, Boston Consulting Group eta Munduko Bankua erakundeen ordezkariak.\nBizkaia Talenten zuzendari kudeatzaile Ivan Jimenezek “Ekonomiaren garapena: lege-esparruko erronkak” solasaldian parte hartu zuen, Madrilgo eta Bartzelonako udalen ordezkariekin batera, eta nabarmendu zuen enpresen eta profesionalen behar berrietara egokitu beharra dagoela, “non presentzia fisikoak 180º-ko bira egin duen. Gure hiri eta lurraldeetako legeriak talentua errazago erakarri ahal izateko moldatu behar ditugu, bereziki nomada digitalek gero eta garrantzi erlatibo handiagoa izango duten garaian”.\nIldo horretatik, Jimenezek Bizkaiko Foru Aldundia egiten ari den lana goraipatu zuen, alegia, enpresetarako zerga-pizgarriak ezartzea eta Bizkaiara beharrera datozen profesionalei zerga-kenkariak eskaintzea, beste ekimen batzuen artean.


Gaiak: Lehorretik sukaldera. Berdel errezeta goxoak - Euskonews\nBehin berdela erosita eta sukaldean dugula nola prestatu erabaki behar dugu: Frijituta, erreta, kroketetan, piperrean, txaka moduan egina, budinetan, albondigetan, eskabetxean, marmitakoan, broxetatan... etab. Zer nolako erabakia hartzen dugun era batera edo bestera garbitu behar dugu, batzuetan pelenkatu (berdelari azala eta hezurra kendu, sukaldean erabili aurretik) eta bestetan osorik mantendu. Errezetak\nOsagaiak: Berdela, piper gorria, kalabazina, olioa, zotzak.\nPrestakuntza: Lehenik olioa zartaginean berotu. Bitartean, berdela, piperra eta kalabazina laukitxotan moztu. Ondoren, guztia zartaginean frijitu kolore pixka bat hartu arte. Azkenik, guztia zotzetan sartu. Eta ahora!\nOsagaiak: kilo 1 berdel, ogi mami zatitxo 1, esnea, arrautzak, baratxuria, gatza, perrexila, piper hautsa, ardo zuria, kipula, olioa eta irina.\nPrestakuntza: Lehenik, ogi mamia esnetan busti. Bitartean, berdela garbitu, txikitu eta ogiarekin batera esnetan sartu. Ondoren, beste osagai guztiak oso txikituta esnetara bota. Guztia ondo landu da gero, biribilkiak egin (ez oso handiak). Hori egin ondoren, irinetik pasatu eta frijitu. Gero guztia lapikoan sartu. Hurrengo pausoa olio pixka bat kendu eta kipula laminatan frijitu. Erroilu gainean jarri eta baso erdi ardo zuri eta baso bat ur bota. Ondoren, gatzatu eta hogei minutu utzi egosten. Eta ahora! Sukaldetik ahora\nAurreko orrialdeetan irakurri duzuen bezala, berdelarekin errezeta asko egin ditzakegu, baina berdela goxoa izateaz gain, osasuntsua ere bada. Berdela arrain urdina da eta arrain urdinek:\n• Koipea %5 baino gehiago dute, eta arrain zuriek ordea %2 baino gutxiago. • Osasungarri diren koipeak dituzte, adibidez Linoleikoa eta Omega 3. • Proteina eta bitamina asko dituzte. • Beraz, arrain urdina jatea bereziki gomendatzen da gaur egun, bere nutrizio–propietateengatik eta, batez ere, gaixotasun kardio–baskularrak edo tronbosia jasateko arriskua duten pertsonei mesede egiten dielako.\nHauek dira arrain urdinak dituen koipe osasungarri batzuk:\n– Linoleikoa: Azido linoleikoa giza gorputzarentzat funtsezko koipe azido bat da. Giza gorputzak bere kabuz sintetizatzerik ez duenez janariaren bidez hartu behar du.\n– Omega 3: Omega 3 gantz azidoak eta, bereziki, azido dokosahexaenoikoa (DHA) beharrezkoak dira neuronek egoki funtzionatzeko, lan handia egiten baitute zelulen mintzak sortzeko. Arrain urdin ugariko dietek edo itsas olio ugarikoek dementzia izateko arriskua gutxitu egiten dute.


Ayuntamiento de Larrabetzu - Larrabetzuko udalerriko emakumeen historia\nLarrabetzuko udalerriko emakumeen historia\nEmakumeen ahalduntzea eta parte-hartzea\nIa 20 urte dira Nairobiko III. Mundu-konferentzian DAWN (Development Alternatives with Women for a New Era. Aro Berri baterako Emakumeekin Garapen Alternatibak) sareko feministek “ahalduntze” hitzari gaur ezagutzen dugun genero esanahi espezifikoa eman ziotena. IV. Emakumearen Nazioarteko Konferentzian Beijingen (1995), emakumeen ahalduntzea eta mainstreaming edo genero zeharkakotasuna berdintasun erreala lortzeko funtsezko estrategia bietan bihurtu ziren.\nAhalduntzea banakako prozesua da. Emakumeek beraien auto-estimua handitu dezaten, jendartean duten egitekoaz kontziente izan daitezen eta jendarteak berak kendutako balioa buelta diezaien. Honela beraien eskubideez, gaitasunez eta trebetasunez kontziente ere izango dira guzti hauek errespetatuak izateko eta emakumeek beraien buruengan, beraien indarrean eta gauzak aldatzeko daukaten ahalmenean sinesteko.\nGeneroaren ikuspuntutik ulertutako ahalduntze prozesua banakakotik kolektibora pasatzen da, emakumeei, behin auto-estimua berrituta eta bere botereaz kontziente, antolatzen eta jendartea aldatzeko borrokatzen uzten dielako.\nAurkezten dugun “Larrabetzuko Udalerriko Emakumeen Memoria Historiko Kolektiboa” proiektuak parte-hartzaileentzat benetako ahalduntze prozesu bat suposatu du, taldekako saioetan zehar beraien bizitzen garrantziaz gain beraien amen, amonen eta familiako beste emakume batzuen bizitzen garrantziaz ere ohartu direlako. Horrela, egunerokotasunaren historia, historia soziala, jazoera handietatik urrundua, familia eta biziraupena bermatzeko emakumeen estrategiaren, aintzat hartzen ez diren lanen, eta emakume hauek beraien udalerriaren garapenari, jendarte mailan edo ezkutuan, egin zizkioten ekarpenen historia bezala agertzen zaigu. Beraien historiaren protagonista bihurtzen dira, eta ekintza hori da hain zuzen, gauzak alda ditzaketela ikustera ematen diena. Gainera, gainontzeko parte-hartzaileekin beraien 6 esperientziak partekatzean, gogoratu eta pentsatu egin dute, eta beste emakumeen zailtasun eta lorpenekin identifikatu dira.\nEsan behar dugu Beijingen onartutako Ekintza Plataformak honakoa esaten duela: erabakiak hartzean emakumeen berdintasunezko partaidetza barik, ez dago ez justiziarik ez demokraziarik eta ezin dira emakumeen interesak kontuan hartu, beraz, ez dago berdintasunik.\nEsan bezala, egitasmo honen oinarria partaidetza izan da. Bertan, emakumeen ahotsak, orain arte jendarte-baliorik ez dutenak baina gure egitasmoa aurrera eramateko ezinbestekoak izan direnak parte hartu dute. 60 urtetik aurrerako emakumeak hain zuzen. Eta azkenik egitasmoaren emaitzak udalerriko gazteengana eraman nahi ditugu, horrela emakumeek historian zehar eduki duten egiteko garrantzitsuaren partaide ere bilakatu daitezen.\nIrakurri hemen (PDF 9,23MB)


ELIKA Seguridad Alimentaria | Elikagaien bidezko akrilamida-ingesta Katalunian - ELIKA Seguridad Alimentaria\nBidaltze data 20 ekaina, 2017\nACSAk, Dieta Osoaren Azterlanaren barruan, ebaluatu du elikagaietako akrilamida irensteak zenbateko osasun-arriskua dakarkien kataluniarrei. Emaitzek erakusten dutenez, akrilamidarekiko esposizioa EFSAk ezarritako erreferentzia-dosirako konfiantzazko gutxieneko mugatik behera dago.\nElikagai ontziratuen 264 lagin aztertu ziren: chips patatak, patatarekin egindako gosegarriak, moldeko ogia, ogi xigortua eta biskoteak, ogi zuria, garitik eratorritako gosaltzeko zerealak, gosaltzeko zereal-nahasteak, gailetak, kafe xigortua, berehalako kafe-hautsa eta margarina.\nEmaitzek erakusten dute berehalako kafe-hautsak eta gailetek akrilamida-eduki handiagoa dutela batez beste (594 eta 454 μg/kg, hurrenez hurren). Chips patatek eta patatarekin egindako gosegarriek ere akrilamida-eduki nahiko handiak dituzte (435 eta 243 μg/kg, hurrenez hurren). Hala ere, jaki horiek guztiak Europar Batasuneko legeriak gomendaturiko mugetatik behera daude (CE 2013/647 Gomendioa).\nAzterlan honetan ez dituzte haurrak kontuan hartu (10 urtetik beherakoak), ezin izan baita bildu biztanleria-talde horrengan eragin nabarmena duen elikagairik; esaterako, zerealekin eginiko produktuak.\nAzterturiko elikagaien kontsumoaren ondoriozko batez besteko akrilamida-esposizioa kontuan hartuta, kalkulatu da egunean 7,7 μg akrilamida hartzen direla. Helduetan (40-64 urte) agertu da eguneko ingesta handiena (8,6 μg), eta 65 eta 74 urte bitarteko biztanleetan, berriz, ingesta-balio minimoak agertu dira (6,4 μg/egun).\nNerabeetan, akrilamida-ingesta handiena gaileten taldean agertu zen, eguneko 4,49 μg-ko ingestarekin. Bestalde, kafe xigortuak eragin zuen ingesta handiena helduen bi adin-tarteetan (18-39 urte eta 40-64 urte): egunean 2,38 eta 4,12 μg, hurrenez hurren.\nAzterlan honek erakutsi dituen ingesta-balioak beste herrialde batzuetako azterlanetan aurkitutakoen oso antzekoak dira.\nOndorio gisa, dietaren bidezko egungo akrilamida-esposizioa erreferentzia-dosirako konfiantzazko gutxieneko mugatik oso behera dago (170 μg/kg/eguneko BMDL10 efektu neoplasikoetarako, eta 430 μg/kg/egunekoa efektu neurotoxikoetarako). Balio horiek, EFSAren arabera, ez dute efektu neurotoxikoen inolako arriskurik eragiten; dena dela, ezin da guztiz baztertu efektu genotoxikoen eta/edo kantzerigenoen arriskua.\nDieta Osoaren Azterlana Katalunian: akrilamida


BERRIZ ERE, ABSTENTZIO AKTIBO ETA IRAULTZAILEA!!\nPrevious Article MAIATZAK 1 : LANGILERIAK SOZIALISMOA, SOZIALISMOAZ INDEPENDENTZIA!\nNext Article Gazte- eta ikasle-mugimenduaren zenbait militantek pairatutako jazarpen polizialaren aurrean\nABSTENTZIO AKTIBO ETA IRAULTZAILEA !\nAgiri honen bidez HERRITAR BATASUNAk berresten du bere erabakia, hau da, 2019an Euskal Herrian okupazio militar frantses eta espainolaren menpe eginen diren hauteskundeetan abstentzio aktibo eta iraultzailea egitea.\nAurreko hauteskundeetan, marko estatal espainolean eginda, itxuraz eta azalean argiago ageri zen beren izaera zapaltzailea. Oraingo honetan, Europar Batasunekoak Euskal Herri osoan eginen dira. Hori bai, Euskal Herriak batasun nazionalik gabe segituko du, Frantzia eta Espainiaren artean ukatuta eta zatituta, eta gainera, bi marko estatal desberdinetan bozkatzera behartua. Abertzale eta sozialista iraultzaile den orok aise ulertuko du zergatik ez dugun inolaz ere Europar Batasunak bere zapalkuntza kapitalista eta inperialista legitimatzeko antolatu duen plebiszitua indartu behar gure botoekin. Europa kapitalista, militarista eta inperialista horretatik ez zaigu deus onik etorriko. Gu Europako Errepublika Sozialisten Batasunaren aldekoak gara, non, internazionalismo proletarioa gidari, etorkizuneko Nafarroako Euskal Langile Errepublika Sozialistak parte hartuko duen, berdintasunean eta elkartasunean, Sozialismoaren eraikuntzan, gainontzeko Herri Langile guztiekin, klase, estatu eta patriarkaturik gabeko sozietate libre eta burujabeak helburu. Planeta osoan.\nAlta, Hego Euskal Herrian hauteskunde foral eta munizipalak ditugu. Baldintza berberetan antolatzen dira, okupazio militarraren mende, berriki Espainiako Guardia Zibilak Iruñeko kaleetan oroitarazi digun bezala. Bainan erreformistek eta autonomistek beti azpimarratu izan dute instituzio hauek Herriarengandik hurbilago daudela, eta nonbait, aukera gehiago daudela gauzak aldatzeko bertan parte hartzen badugu. Barrutik sistema aldatzen ahal dela. Betiko lelo zahar ustela.\nGu ez gaude ados horrekin. Instituzio horiek guztiak, Nafarroako Gobernua, Bizkai, Araba eta Gipuzkoako diputazioak eta herri zein hiri guztietako udalak, Estatu Espainoleko erakundeen parte dira, eta beraz, Euskal Herri Langilea zapaltzeko tresnak. Are arriskutsu eta alienatzaileagoak, langileon eguneroko bizitzatik hurbilago daudelako. Hurbiltasun honen bidez sortzen da ilusio demokratiko burgesa langileengan. Instituzio horietan egin daitekeen gauza bakarra, Euskal Herri Langilearen aurkako esplotazioa eta zapalkuntza kudeatzea da, oligarkia espainolistak ezarri dituen baldintzen arabera. Goxoago ala bortitzago, baina subordinazio nazional eta sistema kapitalistaren baitan. Catalunyan behin eta berriz ageri den bezala, instituzio autonomiko espainoletatik ezin da eraiki Independentzia, eta are gutxiago Sozialismoa. Hego Euskal Herriko udaletxe guztietan agertzen diren bandera espainolek hori oroitarazten digute egunero. Gure zapalkuntza nazional eta soziala.\nAurreko agiri batean esandakoa berresten dugu: “Ez da alderdi kontua, ez hauteskunde afera, sistema inperialista osoa irauli behar dugu. Hori da azken 60 urteetako irakaspena. Ez dago deus negoziatzeko oligarkia frantses eta espainolarekin. Ez dago erdibideko etaparik. Ez dago inolako batasun nazionalik, ezta aliantza estrategikorik balizko euskal burgesia nazionalarekin. Euskal Langileriak gidatu behar du Euskal Herri Langilearen askapen nazional eta soziala.\nEuskal Herri Langilearentzat ez da askatasunik izanen bi estatu konkistatzaile, okupatzaile, kolonizatzaile, kapitalista eta inperialisten legalitatearen baitan. Haien instituzio autonomikoetan parte hartuz ez ditugu lortuko Independentzia, Sozialismoa, Berreuskalduntzea, Feminismoa eta Nafar Lurraldeen Birbatasun Nazionala. Euskal langileok ez gara inoiz libre izanen bi Konstituzio burges, patriarkal eta etnozida horien marko zapaltzailean. Ezinezkoa da.”\nBadakigu analisi hau, gaur egun, oso minoritarioa dela euskal langileen artean, eta gehienak logika erreformistaren baitan kokatzen direla, bere aldaera guztietan, Unidas Podemos zein PSOE, espainolisten bidean edo EHBildu zein PNV, autonomisten ildoan. Iraultza Sozialistaren perspektibarik ez dagoenean, gelditzen den esperantza bakarra sistemaren baitan erreformak egitea da. Edo hobekuntza ñimiñoak, kosmetikoak, axalekoak. Sistemaren alderdien arteko lehia elektoral hutsa dira hauteskundeak, kapitalismoaren zapalkuntza nork hobeki kudeatuko eta subentzioen pastelaren zati handiena nork eskuratuko. Hauteskunde burgesetan kateen itxura nolakoa izanen den erabakitzen da, ez kateak behin betikotz suntsitzea.\nHERRITAR BATASUNAk uko egiten dio logika erreformista horretan murgiltzeari. Guk Euskal Iraultza Sozialistaren bandera gorriari zutik eta tinko eusten diogu. Perspektiba askatzailea, iraultzailea eta emanzipatzailea bizirik mantendu nahi dugu, eta horretarako egia garratzak esan behar dizkiogu Euskal Herri Langileari, eta bereziki Euskal Proletalgoari, Euskal Langileriari.\nFormakuntza, antolakuntza eta borroka egiteko borondate irmorik gabe, Iraultza Sozialistaren bidez botere politiko eta ekonomikoa hartzeko erabakimen barik, abstentzio pasibo eta apolitikoa suizidio lazgarria izanen da Euskal Langileriarentzat faxismoa goraka doan garaiotan. Hori edozein langilek ulertzen du, eta horregatik joan dira masiboki aukera politiko erreformistak eta autonomistak bozkatzera.\nBaina zoritxarrez, Euskal Herri Langilearen sektore gehienek oraindik beren esperientzia praktikoaz ulertu eta ikasi ez dutena da faxismoaren beldurrez erreformistei eta autonomistei bozka emateak ez duela deus ere konpontzen, sistema kapitalistaren logika eta lege gupidagabeak aldatzen ez direlako. Euskal Proletalgoarentzat erreformismo autonomistak ez du inolako konkista esanguratsurik lortuko, zeren eta denetariko eta askotariko sozialdemokratak Kapitalaren interesak zintzoki kudeatzera mugatzen baitira, ukitu progre, liberal eta posmoderno batekin. Anestesia eta alienazio dosi handiagoa langileak lokartzeko. Argi izan behar dugu eskuinak, kontserbadoreak ala faxistak, eta ezkerrak, sozialdemokratak ala “erradikalak”, sistemaren bi hegalak direla, eta biak Kapitalismoaren logikaren baitan kokatzen direla. Adibiderik garbiena, Greziako Syriza. Hurrengo urteotan Euskal Herri Langileak horren esperientzia garratza eginen du Unidas Podemos eta EHBildurekin. Sistema kudeatzera mugatuko dira, inolako haustura eragin gabe, PNV eta PSOErekin estatutu baskongado berri bat negoziatuz Espainiako Konstituzioaren markoan. Euskal Herri Langilearen aurkako zapalkuntza eta esplotazioak bere horretan iraunen dute: miseria, prekaritatea, lan istripuak, patriarkatua, etnozidioa, okupazio militarra, langabezia, murrizketak, aldaketa klimatikoaren ondorioak...\nGu beste logika batean kokatzen gara. Independentzia, Sozialismo, Berreuskalduntze eta Birbatasun Nazionalaren logikan. Feminismo eta Ekosozialismoaren logikan. Euskal Langile Boterea eraikitzearen logikan. Kapitalismoa Euskal Herrian eta mundu osoan suntsitu eta Demokrazia Proletarioaren logikan. Langileriaren independentzia politiko eta estrategikoaren logikan, klase, estatu eta patriarkaturik gabeko planeta libre batean. Iraultza Sozialistaren logikan.\nCatalunyako egoerak erakusten digu gaur egungo sistema inperialistan nazio zapalduetako burgesiek ez dutela ez indarrik ez asmorik askapen nazionala bururaino eramateko, eta Herri Langileek bakarrik, Langile Klasea buru eta gidari, lortzen ahal dutela independentzia, Iraultza Sozialista eginez eta nazioari ezaugarri zein izaera proletarioa emanez. Hori da gure bidea, Euskal Herriaren independentzia eskuratzea Euskal Proletalgoaren independentzia politikoa eraikiz. Bi independentziak bat eta bakarra baitira gure ustez. Batak ekarriko du bestea. Euskal Langileriaren independentzia estrategikoak denetariko burgesia autonomistengadik ahalbidetuko du Euskal Iraultza Sozialistaren garaipena. Eta argi dugu Iraultza Sozialistaz bakarrik lortuko dituela Euskal Herri Langileak bere helburu nazionalak: Independentzia, BERREUSKALDUNTZEA eta Birbatasun Nazionala.\nKolonbia eta Venezuela, Palestina, Yemen eta Siriako egoerek erakusten digute klase borroka mundu mailan areagotzen ari dela, eta III. Mundu Gerraren atarian garela, inperialismoaren ofentsiba globalaren erruaz. Ez dago deus negoziatzeko Inperialismoarekin eta kapitalismoarekin. Haiek ala gu. Ez dago erdibiderik. Pentsatzea testuinguru geopolitiko honetan Euskal Herri Langilearen askapen nazional eta soziala hauteskundeez eta bakebidez erdietsiko dugula, ameskeria izateaz gain, erabateko hondamendia da. Euskal Iraultza borroka eta erresistentzia antinperialistaren frontean kokatzen da buru belarri. Irabazi arte! Badakigu hau zaila eta gogorra izanen dela, eta errazagoa dela botua eskatzea, horrela dena aise konponduko delakoan. Bainan horiek gezur elektoralistak dira. Oportunisten leloak.\nHonengatik guztiarengatik, eta egoera zehatzaren azterketa zehatza egin ondoren etorkizunean bestelako aukera iraultzaileei uko egin gabe, HERRITAR BATASUNAk beresten du bere erabakia: abstentzio aktibo eta iraultzailea bultzatzea 2019ko ziklo elektoral honetan, euskal langile guztiei dei eginez formatu, antolatu eta borrokatzeko, egoki ikusten dituzten antolakundeetan, eta bereziki Ezker Abertzale Iraultzailearen erakundeetan. Organiza gaitezen!\nAbstentzio aktibo eta iraultzaileak, benetakoa izateko, derrigorrez exijitzen du antolakuntzaren aldeko erabaki irmoa. Euskal Nazio Askapenerako Mugimendu Sozialista Iraultzailea eraikitzen hasi gara, eta langile iraultzaile guztien militantziaren beharra badugu antolakunde desberdinetan. Eguneroko lana eta borroka. Hauteskunde hauetan abstentziora jotzeko erabakia hartu baduzu, eta agiri hau honaino irakurri baduzu, gauza bakarra dugu zuri esateko:\nFORMAKUNTZA, ANTOLAKUNTZA ETA BORROKA,\nEUSKAL IRAULTZA SOZIALISTAREN ALDE!\nBORROKA DA BIDEA!


Bizkaiko Foru Aldundiko garbitzaileek grebekin jarraituko dute | LAB SINDIKATUA\nZerbitzu Pribatuak Garbiketa Bizkaiko Foru Aldundiko garbitzaileek grebekin jarraituko dute\nBizkaiko Foru Aldundiko garbitzaileek grebekin jarraituko dute\nEkainaren 4, 5 eta 6an egingo dituzte lanuzte berriak, LAB, ELA, UGT, ESK eta CCOO sindikatuok deituta.\nGarbialdi enpresako langileen oharra:\nBizkaiko Foru Aldundiko garbitzaileak grebako lehen egunean ohartarazi genuen: grebekin jarraituko genuela Garbialdi edo Aldundiaren aldetik jarrera aldaketarik atzematen ez bagenuen. Eta atzo deialdiarekin aurrera egitea erabaki genuen.\nHiru greba egun hauetako (maiatzak 28, 29 eta 30) jarraipena oso altua izan da, eta zentzu horretan, pozik gaude. Garrantzia handia duten eraikinetako langileek, hala Batzar Nagusiak edo Ugaskoko bulegoetakoak %100ean babestu dute deialdia. Beste batzuetan ere, Jauregi Foralean edo Ogasun Sailean adibidez, %75ekoa baino altuagoa izan da grebaren jarraipena.\nEgun hauetako protestetan parte hartu duten langile askorentzat bere bizitzako lehenbiziko greba izan da hau. Baina egoerak ez du irtenbide desberdinik aurreikusten: lan-zamen eta frekuentzien etengabeko areagotzea, lanaldi murrizketak, 20 lanposturen amortizazioa eta 2010etik izozturik dauden soldatak. Egoera eutsiezina da eta Garbialdik %0,3ko igoerarekin eman nahi dio irtenbidea. Beste hitzetan, 0,14 eurotako soldata igoera eguneroko esplotazio hau jasangarri egiteko.\nEskaintza hau pasa den urteko ekainean egin zuten eta geroztik, ez dira mugitu. Garbildik pobretu egin nahi gaitu eta horretarako Bizkaiko Foru Aldundiarekin ados jarri dela dirudi. Azkenengo hauek zerbitzua pribatizatu zuten lehenengo, eta orain, haien lan-zentroak garbitzen dituzten langileen baldintzen prekarizazioaren aurrean zirkinik ere egin gabe mantentzen dira. Beste alde batera begiratzen dute.\nMartxoaren 8an lila koloreko lazuarekin argazkia atera eta etxe barruan, hain feminizatuak dauden sektoreen narriaduran eta esplotazioan lagundu. Hauxe da Aldundiaren benetako aurpegia.\nEkainaren 4, 5 eta 6an grebara irtengo gara berriro. Harrotasun eta duintasunez kargaturik lanbasak kalera aterako ditugu. Entzun gaitzatela exijitzen dugu. Eta egun hauetan oihukatu dugun bezala ozen baino ozenago oihukatuko dugu ez garela ikustezinak.


Abanto-Zierbenako Udala - Abanto Zierbena eta Pertsonak - Gallartan igogailu berria eraikitzeko lanak hasiko dira\nAbanto Zierbena eta Pertsonak - Gallartan igogailu berria eraikitzeko lanak hasiko dira\nGallartan igogailu berria instalatzeko lanak hasi dira; hortaz, 2018. urte honetan egi bihurtuko da. Obrak 6 hilabete iraungo du, eta, horren bidez, Blasco Ibañez pasealekua eta El Minero etorbidea lotuko dira, herritarrak erosoago ibil daitezen.\n“Igogailuaren bitartez, Gallartako eta Abanto Zierbenako herritarren irisgarritasuna hobetuko da; izan ere, zuzenean eta oztoporik gabe lotuko dira Blasco Ibañez pasealekua eta El Minero etorbidea. Honen bidez herritarren eskaerei erantzuna eman nahi diegu. Igogailu berriak auzoen arteko, eta batez ere, pertsonen arteko konexioa gerturatu eta erraztuko du. Eta horrez gain, zerbitzuak eta negozioak ere hurbilduko dira, erosoago”, azaldu du Abanto Zierbenako alkate Maite Etxebarriak.\nAbanto Zierbena udalerri irisgarriagoa bihurtzeko lanean ari da eta horretarako Irisgarritasun Plan berritua jarri du mahaiaren gainean. Plan horren barneko jarduketa garrantzitsuenetako bat, hain zuzen ere, igogailu bertikal hori instalatzea da. Obraren beraren bidez pasabide berria eraikiko da El Minero etorbideko 1 eta 3 zenbakien artean, Blasco Ibañez pasealekuaren eta El Minero etorbidearen artean (azken hori udalerriko kale nagusietako bat da) herritarren mugikortasuna hobetzeko.\nGaur egun, Blasco Ibañez pasealekua eta El Minero etorbidea lotzen dituzten hainbat puntu daude, baina guztietan daude eskailerak; eta beraz, ez dago ibilbide irisgarririk mugikortasun urriko pertsonentzat. Leku batetik bestera eskailerarik erabili gabe joateko bidea askoz luzeagoa da; izan ere, Blasco Ibañez kalea eta parkea inguratu behar dira.\nHorrenbestez, igogailu panoramiko bat instalatuko da, 8,91 metroko malda hori gainditzeko. Azpiegitura berri hori herritar guztiek erabili ahal izango dute, bai mugikortasun urrikoek, bai gainerakoek; eta adineko pertsonentzat eta haurdunentzat ere oso erabilgarria izango da.\nLanek 6 hilabete iraungo dute, eta tarte hori aprobetxatuko da, halaber, eremua berrurbanizatzeko eta obrak kaltetutako eremuetan landareak sartzeko. Proiektu garrantzitsu hori gauzatzeko 265.000 euroko inbertsioa egingo da.\nOztoporik gabeko Abanto Zierbena baten alde.


in the red records rock bitxia Larry Hardy-k zuzentzen duen Los Angeles hiriko In The Red diskoetxeak pasadan hamarkadako rock and roll diskorik onenak plazaratu ditu. Horien artean, The Reigning Sound, The Black Lips, The Ponys edo The Dirtbombs taldeenak. Horri esker, zigilu independente ezezagun bezain baliotsua bilakatu da. Hasiera batean, garage eta punk estiloetan bustiriko banden grabazioak argitaratzeari ekin bazion ere, egun, bere esparrua asko zabaltzen ari da eta art-rock estiloko taldeetan arreta berezia jartzen ari da. Izan ere, garage edo punk estilokoa baino, "rock bitxiko" zigilua dela esan ohi du Larryk. Horren isla, bere katalogoko hamaika izen, hala nola, The Intellicenge, Country Teasers edo aurreko alean elkarrizketatu genuen Blank Dogs. Ez hori bakarrik, laster berrargitalpenak plazaratzeari ekingo dio binilo bikoitzean, besteak beste, The Urinals, The Homosexuals edo 100 Flowers taldeenak.\nHardy-k 1992an abiatu zuen In The Red helburu bakarrarekin: garai hartan erabat ezezaguna zen Detroiteko The Gories talde primitiboaren singlea kaleratzea. Geroztik, irizpide berdinari tinko eusten dio: interesgarriak suertatzen zaizkion rock and roll talde gordinen diskoak plazaratzea. Soinu garratzekiko zaletasuna gaztetatik datorkio. "Gaztea nintzenean eskolako lagun guztiak Kiss-ekin maiteminduta zeuden, eta niretzat erabat gorrotagarriak ziren. Nik, hasierako punk rock-ean sakondu nuen eta horretan xahutzen nituen sosak".\n"Here be The Gories" (1991) The Gories-en single preziatu hori argitaratu baino lehen In The Red-ek beste bi single plazaratu zituen eta hobby gisa hasi zen egitasmoa hura, lanaldi osoko jarduna bilakatu zaio Hardy-ri. Diskoetxea asko hazi zen bat-batean. Sasoi hartan Memphiseko Gibson Brothers taldea Los Angelesen zegoen jotzen eta In The Red-eko buruak singlea plazaratu nahi zien. Taldea ziplo desegin eta taldekide ohiak berarekin jarri ziren harremanetan diskoak egiteko egitasmo berriekin, tartean, Blues Explosion, 68 Comeback eta Bassholes. Azken horien disko osoa argitaratu zuen, eta handik gutxira Cheater Slicks bere talde kutunenetako baten LPa atera zuen. Singleak grabatzetik LPak argitaratzera igaro zen.\nAurten, Hardy oso lanpetuta ibiliko da, aipaturiko berrargitalpenak ez ezik, zigiluan erabat finkaturik dauden makina bat talderen diskoak ere plazaratuko bait ditu: The Strange Boys, Kid Congo, Blank Dogs, The Intelligence, Reigning Sound, Thee Oh Sees, Haunted George, TV Ghost, Christmas Island, Vivian Girls, Barbaras eta Wounded Lion. Finean, soinu adierazgailuen orratzak gorrian jartzeko doinuak.


Amaia Agirretxe: "Palestina herrialde interesgarria izateaz gain, zapalkuntza handia jasaten ari den herrialdea da" - Azpeitia - uztarria.eus\nUztarria.eus 2010-07-27 13:07\nAmaia Agirretxe, goian erdian, Palestinako haur batzuekin. (Amaia Agirretxe)\nAmaia Agirretxe (Azpeitia, 1991) Palestinan da Euskal Herritik joan den brigada kulturalarekin. Ikasle mugimenduko kide bezala joan da Agirretxe Palestinara eta Uztarria.com-ek berarekin hitz egin du:\nBrigadan joateko ideia nondik sortu zitzaizuen?\nOrain arte hainbat brigada egin dira Euskal Herritik Palestinara. Oraingoan, ordea, brigada kultural bat ateratzeko proposamena sortu zen. Bertan kultura nahiz hezkuntza arloko jendea bildu gara eta ikasle mugimenduko kide bezala etorri naiz ni brigada honetara.\nZer dela-eta joan zarete Palestinara?\nPalestina herrialde interesgarria izateaz gain, zapalkuntza handia jasaten ari den herrialdea da. Hainbat antzekotasun ditu Euskal Herriarekin, baita hainbat elkartasun lotura ere. Gu elkartasun hori sendotu asmoz etorri gara.\nZertan datza brigadistaren lanak?\nBrigadista garen heinean bertako egoera ahalik eta egokien ezagutzea dagokigu: bertako jendearekin egotea, harremanak egitea eta gure herriko gatazkaren berri ematea besteak beste. Bestalde, herrira itzultzean lana egiteko konpromezua suposatzen du. Lanketa ezberdinez Palestinarren egoeraren berri ematekoa.\nNolakoa da zuen hango egun bat?\nEgunak ongi antolatuta ditugu. Goizetik hasita bilera ezberdinak izaten ditugu: elkarte, alderdi politiko, ikastetxe, herri... ezberdinetako jendearekin. Brigada kulturala ere bagarenez, aukera dugunean jendea dantzan jartzen dugu, hainbat musikari ere taldean baititugu gure artean. Ez dugu atseden hartzeko aukera handiegirik, baina, hala ere, gustura gabiltza. Eguna balorazioarekin amaitzen dugu.\nNolakoa da hango errealitatea?\nLekuaren arabera ezaugarriak aldatu egiten baldin badira ere, errealitatea gogorra da. Urte luzeetako sufrimendua eta nekea nabari da, eta egunerokotasunean bizitza arrunta egiteko hainbat oztopo jasaten dituzte. Zaila da deskribatzea, ikusi gabe ezbaitago ideia argi bat egiterik.\nZertan egin dezake azpeitiar baten Palestinarrei laguntzeko?\nHainbat lagunekin hitz egin ondoren jabetu gara Palestinarrak kanpoko laguntzaren beharra dutela. Hori dela azken finean beraien itxaropen bakarra. Guri dagokigunean, biderik eraginkorrena Israeli boikota egitea da. Baita gertatzen ari dena salatzea ere.\nZerbaitek harritu al zaitu? Eta, Palestinan bizi izandakotik zer azpimarratuko zenuke?\nHainbat gauzak harritu naute, baina zerbait azpimarratzekotan bi herrialdeok ditugun gatazketan, estatuen errepresio bideek duten antzekotasuna azpimarratuko nuke: ilegalizazioak, presoen isolamendua eta tortura, manipulazioak... Hain herrialde ezberdinak izanda zaila da sinestea bi herrioi jarri nahi dizkiguten oztopoek antzekotasunak dituztela. Hala ere, egoerak konparatzea ia ezinezkoa da.\nBlog bat ere baduzue.\nHasiera batean bloga eguneratzeko konpromezua hartu nahi baldin bagenuen ere, denbora eta baliabide falta dela-eta ezinezkoa suertatu zaigu eguneraketa. Hala ere, hainbat sarrera badaude irakurri nahi dituenarentzat: www.biladihadi.wordpress.com .


Pello Leiñenak hartu du Eresbilen zuzendaritza Jon Baguesen ordez : Oarsoaldeko Hitza\nPello Leiñenak hartu du Eresbilen zuzendaritza Jon Baguesen ordez\nHogei urteren ondoren Euskal Musikaren Artxiboaren gidaritza egiten, erretiroa hartuko du Jon Baguesek.\nBagues eta Leiñena, Ansorenaren irudia atzean dutela.\nPello Leiñena izango da Eresbil Musikaren Euskal Artxiboaren zuzendari berria. Hala jakinarazi dute gaur, Eresbilen egoitzan egin duten agerraldian. Leiñenarekin batera izan dira Joxean Muñoz Eusko Jaurlaritzako Kultura sailburuordea, Maria Jose Telleria Gipuzkoako Foru Aldundiko Kultura zuzendaria, Aizpea Otaegi Errenteriako alkatea eta Andoni Sierra Andra Mari abesbatzaren iznean, baita lekukoa emango dion Jon Bagues ere.\nBaguesek 2000. urtean hartu zuen artxiboaren zuzendaritza postua Jose Luis Ansorenaren eskutatik. Zuzendari postua utzi eta erretiroa hartuko du Baguesek.\nEz da Eresbil berria Leiñenarentzat; donostiarra 1991. urtetik da musika artxiboko teknikaria, eta ondo baino hobeto ezagutzen du orain zuzendu beharko duen etxea. Musika ikasketak San Ignacio abesbatzarekin eta Donostiako Orfeoiarekin uztartu zituen, eta Oviedoko Unibertsitatean musikologian lizentziatu. Hainbat erakunde profesionalekin lan egin du, artxibo arlokoak, musika arlokoak baita datu base espezializatuak diseinatzeko eta kudeatzeko prozesuetan parte hartu ere.\nIbilbide sendoa du Eresbilek, eta goi goian utzi du Baguesek eta musika artxiboan dabilen lantaldeak . Bide horretan mantentzea izango du erronka Leiñenak, erronka berriei aurre eginez, baita ildo berriak proposatuta ere. Euskal musikaren hedapena eta ondare bezala duen baliotik abiatuta, Leiñenaren helburu nagusia izango da bildumaren balioa nabarmentzea eta musika artxibo eta musika dokumentu kudeaketa sistemetan izandako aldaketa sakonei heltzea: “Lan horrek, memoria digital garrantzitsu bat sortzea ahalbidetuko du, egungo eta iraganeko errealitate musikala ezagutzea eta zabaltzea helburu izango duena”.\nHainbat hautagai aurkeztu dira musika artxiboaren zuzendaritza posturako, baina azkenean Leiñena hautatu dutela prozesua burututa azaldu du Muñozek, “hartutako postu hori urratsa bat da eta ausardia eta kemena eskatzen du,m eskuzabaltasunarekin batera aurrera ateratzeko”. Baguesi ere zuzendu zaio Muñoz, “Eresbilen arima izan da urte hauetan guztietan. Kimu hura, erreferentziala bilakatu dute ez soilik Euskal Herrian, baita estatuan zein nazioartean ere”.\nEresbil Errenterian izatea ohorea dela esan du bere aldetik Otaegik, eta eskerrak eman dizkio Baguesi bi hamarkada hauetan egindako lan oparoagatik, eta ongi etorria eman Leiñenari, “orain arte bezala udala ondoan izango duzue, baita gure babesa ere”.\nBaguesen esker ona\nBere agurrerako baino, esker ona adierazteko eguna izan dela gaurkoa esan du Baguesek, “Errenteriako Udalari, foru aldundiari, eta Eusko Jaurlaritzari eman diguten babesa guztiagatik. Ez naiz sustengu finantzarioaz ari soilik, hori izan delako, baina baita sostengu morala ere”. Azken hogei urteetan berekin batera aritu den lan taldeari erakutsi dio, bestetik, esker ona, “horren adibide izan da Leiñena bera ere”, baita funtsa aberastu duten konpositore, eta musikariei ere, “horrek lagundu duelako Eresbilen ondarea osatzen”. 111 funtsa eta bilduma ditu.\nPello Liñenak hartuko du Baguesen lekukoa Eresbilen zuzendaritzan.\nEuskal Herriko musika erakundeei ere eskerrak eman dizkie, “hitzarmenak egin direlako haiekin”, eta esker ona, halaber,euskal musikaren kontakizuna osatzen lagundu duten guztiei, “musikagileak, interpreteak, ikertzaileei, prentsa eta hedabideei; ekintza bateratu baten bidez gai izango gara bultzada emateko euskal sortzaileei”.\nPribilegiatua sentitzen dela erantsi du, “Eresbilen parte izan naizelako, 1974an Ansorenak hasitako bidean parte hartu ahal izan dudalako, eta Eresbil eguneroko lanean hazi eta hezitako profesionaltasun nabarmen bat uzten dut lekuko gisa”.\nLeiñenak bere aldetik eskerrak eman dizkio patronatuaren zuzendaritzari beregan jarritako konfidantzagatik. Ohorea izan duela Eresbilen Baguesekin aritzea ere esan du artxiboaren zuzendaritza hartuko duena epe laburrean: “Erronka handia da hain ibilbide sendoa duen erakundea gidatzea, areago ezjakintasunez betetako garai honetan, baina prest gaude aurrera egiteko erakundeen babesa eta konfiantzarekin”.\nErronka nagusiak bildumaren balioa, digitalizazioa eta Musikaste direla erantsi du amaitzeko Leiñenak, eta lantaldea horretan ari dela lanean azaldu du.